Pendakwa mohon henti prosiding, Zahid mungkin dilepas tanpa bebas 47 tuduhan rasuah

KUALA LUMPUR: Pendakwaan memohon untuk memberhentikan prosiding terhadap Timbalan Perdana Menteri, Datuk Seri Dr Ahmad Zahid Hamidi yang dibicarakan atas 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Dalam prosiding pagi ini, Timbalan Pendakwa Raya Datuk Mohd Dusuki Mokhtar, bahawa Jabatan Peguam Negara ingin memberhentikan semua prosiding terhadap Ahmad Zahid yang memberi kesan beliau dilepas tanpa dibebaskan.

Mohd Dusuki berkata, pendakwaan mengambil keputusan itu mengikut peruntukan Perkara 145 Perlembagaan Persekutuan ingin memberhentikan semua prosiding terhadap Ahmad Zahid melalui 47 pertuduhan itu dengan mengemukakan 11 alasan.

Beliau berkata, selepas 15 saksi pembelaan selesai memberikan keterangan termasuk Ahmad Zahid sendiri, pihak pendakwaan berpendapat keterangan mereka perlu diteliti oleh pendakwan dan pihak penyiasat.

Katanya, adalah tidak adil untuk menangguhkan perbicaraan kes itu ke satu tempoh yang tidak tentu ke atas tertuduh.

Mohd Dusuki berkata, tertuduh juga mengemukakan dua surat representasi kepada Jabatan Peguam Negara, masing-masing bertarikh 8 Disember 2022 dan 25 Januari 2023.

Beliau berkata, lanjutan itu, Suruhanjaya Pencegahan Rasuah Malaysia (SPRM) pada 20 Januari 2023, memaklumkan kepada Jabatan Peguam Negara bahawa adalah penting untuk siasatan lanjut yang lebih terperinci, mendalam dan menyeluruh dibuat.

Katanya, pada 28 Februari 2023 dan 7 Mac lalu, pembelaan mengemukakan empat lagi surat representasi yang membangkitkan isu dan bukti baharu yang memerlukan SPRM untuk menyiasat perkara-perkara berkenaan.

Pada 24 Ogos lalu, peguam bela Datuk Hisham Teh Poh Teik, Datuk Ahmad Zaidi Zainal dan Hamidi Mohd Noh, dalam satu kenyataan media, memohon keputusan representasi yang dihantar pada 8 Disember 2022 dan 25 Januari 2023 disegerakan sebelum pihak pembelaan memanggil lebih ramai saksi dalam perbicaraan kes itu.

Prosiding berehat sebentar sebelum mahkamah membuat keputusan. – Berita Harian

Author

Media Variasi

View all posts

View all posts


MAHA 2022 dijangka tarik 100,000 pengunjung sehari

KUALA LUMPUR: Pameran Pertanian, Hortikultur dan Agropelancongan Malaysia (MAHA) 2022 yang akan berlangsung pada 4 hingga 14 Ogos ini dijangka mampu menarik 100,000 pengunjung sehari.

Menteri Pertanian dan Industri Makanan, Datuk Seri Dr Ronald Kiandee berkata, pelbagai acara dirancang bagi menarik kehadiran orang ramai ke acara itu setelah dua tahun tidak dapat dianjurkan berikutan pandemik COVID-19 dan Perintah Kawalan Pergerakan (PKP).

“MAHA 2022 merupakan ekspo yang mempamerkan pencapaian terkini dalam sektor industri agromakanan negara dan dunia. Acara kali ini dibuat secara fizikal dan secara dalam talian dengan kita menjangkakan penglibatan lebih daripada 100,000 pengunjung sehari.

“Pelbagai acara seperti pameran, perniagaan dan pemadanan perniagaan akan diadakan. Jadi saya harap Keluarga Malaysia mengambil peluang untuk berkunjung ke MAHA 2022,” katanya pada sidang media selepas program ‘Flag Off MRT Train MAHA 2022’ di sini hari ini.

Ronald berkata pihaknya telah membentuk pelbagai jawatankuasa bagi memastikan penganjuran MAHA 2022 yang akan diadakan di Taman Ekspo Pertanian Malaysia Serdang (MAEPS), Selangor itu berjalan dengan terperinci dan teratur.

Katanya 1,500 ruang pameran dan jualan juga disediakan melibatkan beberapa segmen yang meliputi jabatan dan agensi kerajaan, syarikat swasta dan badan korporat serta penjual makanan popular.

“Berbanding empat tahun lepas, sudah tentu ada pencapaian baharu dan MAHA 2022 merupakan platform untuk mempamerkan pencapaian terkini dalam sektor pertanian negara dan dunia.

“Jadi ini merupakan peluang untuk melihat pencapaian dalam sektor berkenaan. Semua pemain industri yang berminat dalam sektor pertanian akan dapat melihat pencapaian yang akan dipamerkan,” katanya.

Dalam pada itu, Ronald menjelaskan kerajaan sentiasa berusaha secara berterusan bagi menjamin kelangsungan rantaian bekalan makanan.

“Bekalan makanan bukan tidak berhadapan dengan pelbagai masalah. Kita berdepan dengan masalah banjir, kemarau, cuaca, penyakit dan sebagainya.

“Jadi setiap masalah ini perlu ditangani untuk memastikan kelangsungan makanan. Kerajaan akan sentiasa memastikan masalah akan dapat diminimakan,” katanya. – BERNAMA


Dr Sathia kutuk tindakan koyak ‘banner’ sebagai gengsterisme

SERENDAH: Calon Pakatan Harapan (PH) Parlimen Hulu Selangor, Dr Sathia Prakash Nadarajan mengutuk perbuatan mengoyak kain rentang atau bunting adalah sikap gengsterisme.

Tanpa menyebut pihak mana yang bertanggungjawab, beliau berkata sebelum ini beliau ditegur agar tidak menyentuh isu dadah, arak dan gengsterisme (DAG) bagi mengelak sokongan beralih arah.

Itu teguran diberikan sesetengah pihak kepada Sathia, namun demi kepentingan rakyat beliau tidak mengendahkannya.

Beliau tidak mahu menipu diri sendiri dengan menyembunyikan perkara itu dan merasa bertanggungjawab untuk menyampaikannya kepada semua pengundi.

“Banyak yang beritahu saya nasihat, doktor… satu isu doktor jangan cakap… DAG jangan cakap.

“Dia kata isu ini sangat sensitif, orang tidak akan sukakan doktor dan tidak akan undi doktor.

“Saya kata, minta maaf saya tidak boleh tipu diri sendiri. Perkara ini perlu didedahkan,” katanya kepada MEDIA VARIASI.

Beliau berkata demikian bagi merujuk kepada tindakan pihak tidak bertanggungjawab yang sengaja mengoyakkan kain rentang (banner) calon yang dipasang di sebuah kawasan dekat Pinggiran Tasik Kiambang, di sini.

Dr Sathia berkata, beliau tidak menolak kemungkinan perbuatan itu didalangi individu tertentu yang sengaja menimbulkan provokasi.

Katanya, jika beliau mengambil sikap berdiam diri dan tidak mendedahkan isu itu dibimbangi akan memburukkan lagi keadaan termasuk melahirkan generasi yang tidak bertanggungjawab dan suka melanggar undang-undang.

“Bila kita fikir memang penat, bila tengok banner kena potong (dikoyakkan).

“Masalahnya bila saya dapat tahu rupanya mereka dibayar untuk buat sedemikian.

“Bayarlah untuk tolong orang daripada bayar untuk buat benda yang tak betul.

“Jangan bazirkan duit untuk benda yang tak betul. Kalau betul nak bagi duit untuk potong bendera dan potong ‘bunting’, lebih baik bayar duit untuk bersihkan kawasan yang kotor,” katanya.

Susulan kejadian itu, satu laporan polis telah dibuat bagi membolehkan pihak berkuasa membuat siasatan.

Dalam pada itu, Dr Sathia mencadangkan agar kempen PRU akan datang tidak lagi menggunakan bahan fizikal seperti bendera dan kain rentang.

Sebaliknya, negara perlu mengamalkan konsep ‘Go Green’ yang lebih mesra alam dan dapat mengelakkan perbuatan khianat seperti merosakkan bahan kempen yang telah dipasang.

Tambahnya, kempen digital dilihat lebih relevan serta tidak membazirkan wang dan tenaga.

Malah, beliau percaya bertan-tan sampah akan terhasil kesan daripada kaedah kempen fizikal yang diamalkan sekian lama.

Author

Tun Puteh Wanti

View all posts

View all posts


MOF serah semula aset TH – Anwar

KUALA LUMPUR: Kerajaan akan menyerahkan semula aset Lembaga Tabung Haji (TH) yang diletakkan di bawah Syarikat Bertujuan Khas (SPV) Kementerian Kewangan (MOF) kepada TH, kata Datuk Seri Anwar Ibrahim.

Perdana Menteri yang juga Menteri Kewangan berkata, keputusan itu dibuat selepas MOF berpuas hati dengan isu pengurusan dan tata kelola yang berbangkit sebelum ini, selain prestasi kewangan TH yang terus memulih, khususnya selepas bergelut isu kepincangan sebelum ini.

Beliau berkata, penyerahan semula aset TH itu juga membuktikan dakwaan pihak tertentu kononnya aset TH yang diletakkan di bawah SPV sudah diserah kepada pemilikan bukan Islam adalah tidak benar sama sekali.

“Selepas meneliti, saya sudah beritahu dari awal sejak ambil jawatan ini, sebaik TH diurus dengan baik dan menyakinkan, maka MOF akan memulakan perbincangan menyerahkan semula aset yang kini diamanhkan kepada SPV kepada TH.

“Ini juga untuk mematikan fitnah kepada Menteri Kewangan ketika itu kononnya sudah memindahkan aset ini kepada bukan Islam,” katanya pada Majlis Sambutan Ulang Tahun ke-60 Lembaga Tabung Haji (TH) di sini hari ini.

Turut sama hadir, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dan Pengerusi Lembaga TH, Tan Sri Azman Mokhtar, lapor Berita Harian.

FAKTA SPV:

* Syarikat tujuan khas (SPV) ditubuhkan untuk menjalankan projek tertentu, biasanya berkenaan dengan pelaburan dan dalam tempoh masa yang ditetapkan.

* SPV biasanya dikawal dengan ketat dan hanya dibenarkan untuk membiayai, membeli dan menjual aset. Jika ia bankrap, ia tidak akan menjejaskan syarikat induk.

* Lesen yang dikeluarkan di Malaysia untuk SPV adalah sah untuk tempoh yang boleh berubah, di antara 12 tahun dan 99 tahun, bergantung pada keperluan projek yang dilakukan.

* SPV akan diserap kepada pemilikan Kerajaan Malaysia pada pengakhiran projek itu.

Author

Media Variasi

View all posts

View all posts


Malaysia harap Afghanistan kaji semula langkah haramkan wanita ke universiti

PUTRAJAYA: Malaysia berharap Afghanistan mengkaji semula keputusan mengharamkan golongan wanita di negara itu memasuki universiti kerana ia akan menjejaskan pembangunan pendidikan umat Islam pada masa akan datang.

Menteri Pengajian Tinggi, Datuk Seri Mohamed Khaled Nordin berkata, beliau telah menulis surat berhubung perkara tersebut kepada Pemangku Menteri Pengajian Tinggi Afghanistan Neda Mohammad Nadeem dan Duta negara itu di Malaysia Dr Moheb Rahman Spinghar.

“Saya telah berkongsi dengan Yang Berhormat Menteri berkenaan, antara lain, pengalaman dan amalan Malaysia untuk menghormati golongan wanita yang menyumbang terutamanya kepada agenda kepentingan negara.

“Saya amat sedih apabila mengetahui keputusan Kementerian Pendidikan Tinggi Afghanistan yang baru-baru ini telah mengharamkan wanita daripada memasuki institusi pengajian tinggi di negara itu,” menurutnya dalam kenyataan hari ini.

Beliau berkata, Malaysia telah membuktikan bahawa wanita mampu meningkatkan reputasi negara melalui pendidikan yang mantap.

“Memanfaatkan bakat dan kemahiran wanita Islam Malaysia sebagai rakan kongsi yang setaraf dalam pelbagai industri telah membantu merangsang ekonomi Malaysia untuk menjadi sebuah negara berpendapatan tinggi.

“Saya yakin pendidikan untuk golongan wanita di Afghanistan akan menjadikan mereka sebagai aset berharga kepada negara dan membantu membina daya tahan, kestabilan serta perpaduan sosial yang kukuh ke arah pembinaan bangsa,” katanya. – BERNAMA


Cadangan wajib pembayaran elaun latihan industri sektor swasta dibawa ke Kabinet – Hannah

KUALA LUMPUR: Cadangan mewajibkan pembayaran elaun kepada pelajar yang menjalani latihan industri di sektor swasta seperti yang dilaksanakan sektor awam akan dibawa ke Kabinet untuk perbincangan, kata Menteri Belia dan Sukan, Hannah Yeoh.

Beliau berkata Kementerian Pengajian Tinggi dan Kementerian Sumber Manusia perlu berbincang mengenai kelebihan dan kekurangan dalam memperluaskan pelaksanaan cadangan itu kepada sektor swasta.

“Buat masa ini kerajaan tidak mewajibkan mana-mana syarikat swasta untuk membayar elaun kepada pelajar yang menjalani latihan industri.

“Bagaimanapun kerajaan amat menggalakkan agar syarikat swasta mencontohi kerajaan dalam melaksanakan pembayaran elaun kepada pelajar yang menjalani latihan industri,” katanya pada sidang media di lobi Parlimen di sini hari ini.

Beliau berkata, pada masa ini kementerian mengambil maklum pelaksanaan cadangan itu adalah tidak sesuai kerana kebanyakan syarikat swasta masih dalam proses pemulihan pasca COVID-19.

Yeoh berkata, langkah mewajibkan pembayaran elaun oleh sektor swasta ketika syarikat berada dalam tempoh pemulihan ini juga boleh menyebabkan kekurangan peluang kepada belia menjalani latihan industri.

“Sebagai contoh, berdasarkan data yang saya ada di KBS semasa pandemik COVID-19 pada 2020, 81 orang (pelajar) memohon (untuk latihan industri) tetapi kita hanya boleh terima 19 orang kerana tertakluk kepada kewangan sedia ada.

“Pada 2021, 85 orang memohon untuk buat latihan industri, tetapi disebabkan kekangan kewangan kita hanya boleh terima 47 orang… bermaksud kalau tidak diwajibkan pembayaran (elaun) kemungkinan besar syarikat atau agensi boleh beri peluang kepada semua untuk berlatih (latihan industri),” katanya. – BERNAMA


Rakyat mengadu ‘line’ tak elok di Belaga, Fahmi Fadzil pantas cari solusi

CYBERJAYA: Masalah rangkaian telekomunikasi yang dialami penduduk di Belaga, Sarawak akhirnya menemui penyelesaian apabila Menteri Komunikasi dan Digital, Fahmi Fadzil cakna dan bertindak pantas dalam menangani permasalahan.

Menurut Fahmi, perkhidmatan rangkaian di lokasi berkenaan dijangka kembali pulih hari ini.

“Saya telah berhubung dengan pihak Suruhanjaya Komunikasi dan Multimedia untuk dapatkan maklumbalas, dan saya difahamkan ada masalah backhaul yang dikenal pasti Sacofa Sdn Bhd.

“Pihak Sacofa telah menghantar pasukan Operation & Management ke lokasi malam tadi juga dan kerja-kerja fibre splicing sedang dijalankan.

“InshaAllah perkhidmatan dijangka kembali pulih hari ini,” tulisnya menerusi hantaran di Facebook pagi ini.

Kenyataan balas itu dibuat susulan seorang pengguna Facebook yang dipercayai menetap di Belaga membuat aduan berhubung masalah rangkaian yang dialami di kawasannya.

Author

Diyana Rahip

View all posts

View all posts


PN mahu penjelasan Abdul Hadi mengenai perjumpaan MN

PUTRAJAYA: Pengerusi Perikatan Nasional (PN) Tan Sri Muhyiddin Yassin akan meminta penjelasan daripada Presiden PAS Tan Sri Abdul Hadi Awang berhubung dakwaan ada usaha untuk mengaktifkan semula Muafakat Nasional (MN).

Muhyiddin yang juga Presiden  Parti Pribumi Bersatu Malaysia (Bersatu) berkata beliau mahu PAS menerangkan apa yang dipersetujui antara PAS dan UMNO dalam pertemuan mereka baru-baru ini.

“Saya juga berminat untuk mengetahui apa yang sebenarnya berlaku. Saya mahu dapatkan penjelasan apabila saya berjumpa Abdul Hadi Isnin atau Selasa ini.

Kami akan berbincang banyak isu penting, sudah tentu untuk dapatkan penjelasan sama ada berlaku perbincangan sedemikian, apakah hasilnya, adakah UMNO bersetuju dengan apa yang diatur, (dan) apakah kedudukan PN,” katanya kepada media pada Majlis Sambutan Ulang Tahun Keenam Bersatu di sini hari ini.

Terdahulu media melaporkan satu pertemuan antara Abdul Hadi dan Presiden UMNO Datuk Seri Dr Ahmad Zahid Hamidi Selasa lepas yang membincangkan mengenai MN bagi mengelakkan pertembungan antara kedua-dua parti dalam Pilihan Raya Umum (PRU) yang akan datang..

Sebelum ini Setiausaha Agung PAS Datuk Seri Takiyuddin Hassan dilaporkan berkata ada perbincangan tidak rasmi antara parti itu dengan pemimpin UMNO tertentu untuk membincangkan kerjasama menjelang PRU15.

Pada Muktamar Ke-68 PAS, satu usul untuk meneruskan kerjasama dengan UMNO menerusi platform MN dalam  PRU15 diluluskan.

MN adalah satu kerjasama politik antara UMNO dan PAS yang dibentuk pada 2019 selepas kedua-dua parti tewas dalam pilihan raya umum ke-14. – BERNAMA


Gesaan Rafizi disambut lebih 100 ahli PKR lapor polis terhadap Najib

HULU SELANGOR: Baru-baru ini Timbalan Presiden PKR, Rafizi Ramli menggesa ahli-ahlinya membuat laporan polis menentang Datuk Seri Najib Razak setiap kali bekas perdana menteri itu ‘berbohong’ kepada orang ramai.

Hari ini, lebih 100 ahli PKR membuat laporan polis terhadap Najib bagi menggesa pihak berkuasa menyiasat bekas perdana menteri itu berhubung keputusannya ketika memegang kuasa menamatkan bayaran tahunan kepada waris Kesultanan Sulu.

Ekoran itu, kumpulan Sulu membawa Malaysia ke proses timbang tara pada Februari lalu di mana mahkamah Perancis memerintahkan Malaysia membayar pampasan kira-kira AS$15 bilion (kira-kira RM67 bilion).

Malaysia pula mencabar kesahihan tuntutan itu dibicarakan di Mahkamah Jenayah.

Rafizi telah membuat laporan pada jam 11 pagi tadi, bersama Nik Nazmi (Ahli Parlimen Setiawangsa Nik Nazmi Nik Ahmad) di balai polis Setiawangsa.

Menurut hantaran yang disiarkan di Facebook Rafizi malam tadi, laporan itu dibuat bagi menggesa polis menyiasat dakwaan kecuaian Najib semasa memegang jawatan dengan menghentikan pembayaran tahunan RM5,300 kepada waris Kesultanan Sulu.

Ia meletakkan negara berisiko terpaksa membayar berbilion ringgit sebagai pampasan kepada pewaris Kesultanan Sulu.

Ahli Parlimen PKR Lembah Pantai Fahmi Fadzil juga telah membuat laporannya di balai polis Pantai.

Sementara itu, PKR Hulu Selangor dikatakan membuat 43 laporan polis berhubung isu sama.

Ketua cabang, Dr Sathia Prakash Nadarajan berkata, semua laporan itu dibuat di Ibu Pejabat Daerah Hulu Selangor, petang tadi.

“Laporan polis ini mengenai kecuaian Najib yang telah menyebabkan negara sedang berdepan dengan tuntutan berjumlah sekitar RM67.5 bilion.”

“Tuntutan ini bermula ekoran keputusan Najib menghentikan bayaran tahunan kepada waris Kesultanan Sulu pada tahun 2013. Najib sekali lagi tidak serius dengan notis tindakan saman diambil oleh waris kesultanan Sulu yang dimulakan pada tahun 2017.

“Maka, kami meminta pihak berkuasa menyiasat Najib di bawah peruntukan kanun jenayah sedia ada (Akta 574) dan Peraturan-Peraturan mengikat seorang penjawat awam semasa dalam perkhidmatan seperti perkara 132 (Perkhidmatan-Perkhidmatan Awam) dan Peraturan-Peraturan Pegawai Awam (Kelakuan dan Tatatertib) 1993 di bawah Perlembagaan Persekutuan untuk menentukan unsur-unsur kecuaian yang dilakukan olehnya,” katanya.

Author

Tun Puteh Wanti

View all posts

View all posts


JDT dahului kedudukan dalam Liga Super

– BERNAMA


Tuan Ibrahim nafi PAS arah 5 jawatan tertinggi tak dipertandingkan

KUALA LUMPUR: Datuk Seri Tuan Ibrahim Tuan Man tampil menjelaskan dakwaan bahawa PAS mengeluarkan arahan supaya lima jawatan tertinggi tidak dipertandingkan dalam pemilihan akan datang.

Menafikan perkara itu, Timbalan Presiden PAS itu berkata, parti itu tidak pernah menghalang mana-mana kawasan untuk mencalonkan sesiapa sahaja bagi sebarang jawatan.

“Bahkan, saya sewaktu merasmikan mesyuarat agung beberapa kawasan, memohon agar mereka mencalonkan orang lain untuk jawatan timbalan presiden,” katanya dalam kenyataan di laman Facebook.

Terdahulu, Setiausaha Agung PAS, Datuk Seri Takiyuddin Hassan memaklumkan, tiada pertandingan bagi lima jawatan tertinggi PAS pada Muktamar Tahunan ke-69 parti itu, yang dijadual berlangsung pada 20 hingga 22 Oktober.

Pengumuman itu kemudiannya dikritik parti lawan, antaranya daripada Timbalan Ketua Penerangan UMNO Kelantan, Noor Hariri Mohamed Noor yang menyifatkan partinya lebih demokratik berbanding PAS.

Mengulas lanjut, Tuan Ibrahim yang juga merupakan Ahli Parlimen Kubang Kerian berkata, jawatan adalah suatu amanah yang perlu dipikul seandainya dipilih.

“Berkat kerjasama jemaah, insya-Allah jemaah ini akan terus diberkati Allah.

“Apakah yang mendukacitakan kamu seandainya bebanan yang kamu pikul diangkat dari pundakmu,” katanya.

Author

Fazleen Safina Abd Jamil

View all posts

View all posts


Piala AFF: Operasi LRT Bukit Jalil dilanjut hingga 12.30 tengah malam

KUALA LUMPUR: Rapid Rail Sdn Bhd (Rapid Rail) akan melanjutkan waktu perkhidmatan di stesen Transit Aliran Ringan (LRT) Bukit Jalil hingga 12.30 tengah malam sempena perlawanan separuh akhir pertama Piala AFF 2022 antara Malaysia dengan Thailand di Stadium Nasional Bukit Jalil, esok.

Rapid Rail dalam kenyataan hari ini memaklumkan bagi kelancaran pergerakan penumpang yang menaiki tren ke stadium, tren tambahan akan disediakan sejurus tamat perlawanan bagi keselesaan dan kelancaran pergerakan penyokong untuk pulang ke destinasi masing-masing.

“Kesemua stesen integrasi masih boleh diakses bagi penumpang dari Stesen Bukit Jalil yang ingin meneruskan perjalanan menggunakan tren laluan berbeza ke destinasi yang ingin dituju.

“Penumpang juga dinasihatkan agar menggunakan kad Touch ‘n Go serta memastikan baki kad mencukupi sebelum tiba di stesen bagi memudahkan perjalanan pergi dan balik,” menurut kenyataan itu.

Sebagai langkah keselamatan, penumpang diwajibkan untuk memakai pelitup muka sepanjang berada di kawasan stesen dan di dalam tren bagi mengekang penularan COVID-19.

Rapid Rail memaklumkan sejumlah 13,892 ruang parkir tersedia di stesen-stesen LRT dan Transit Aliran Massa (MRT) terpilih bagi penumpang yang ingin menggunakan perkhidmatan tren untuk ke stadium.

“Penumpang boleh menikmati kadar bayaran tetap parkir sebanyak RM4 apabila menggunakan kad Touch ‘n Go yang sama ketika menaiki perkhidmatan tren selain beberapa kakitangan tambahan akan ditempatkan di kawasan itu bagi melancarkan pergerakan penumpang keluar masuk di stesen,” menurut kenyataan itu. – BERNAMA


Nokia saman Amazon, HP

CYBERJAYA: Syarikat aplikasi terkenal, Nokia mengambil tindakan undang-undang terhadap Amazon dan HP atas pelanggaran paten milik syarikat itu, melibatkan teknologi berkaitan video.

Menurut Nokia, Amazon melanggar sejumlah paten yang dimilikinya menerusi peranti penstriman Amazon Prime Video manakala HP pula menggunakan teknologi yang dipatenkan Nokia tanpa kebenaran, lapor Amanz.

Meskipun sudah berbincang dengan Amazon dan HP beberapa tahun lalu, Nokia kini bertindak menggunakan cara perundangan sebagai langkah terakhir untuk kedua-dua syarikat ini memberikan respon.

Untuk makluman, Nokia membangunkan teknologi video sejak tahun 1990-an merangkumi teknologi pemampatan video bagi memudahkan penstriman video berdefinisi tinggi.

Dalam pada itu, Nokia turut mencipta teknologi membolehkan kandungan dioptimasikan apabila dilihat secara menegak atau melintang pada peranti, selain kebolehan untuk menatal video kehadapan.

Malah, Nokia dilaporkan mempunyai lebih 30 tahun pengalaman kajian dan inovasi dan berharap agar pelbagai syarikat yang menggunakan inovasi yang dibangunkan mereka.

Author

Diyana Rahip

View all posts

View all posts


Seni bina Masjid Iktikaf di Kota Bharu raih perhatian, guna 11 kayu hutan tanpa pelan

KOTA BHARU: Masjid Iktikaf Maahad Tahfiz Al-Quran Darul Quwwah yang terletak di Pasir Tumboh nyata menarik perhatian umum kerana seni bina yang memukau.

Mana tidaknya, ukiran masjid yang diperbuat menggunakan 100 peratus kayu hutan daripada 11 jenis kayu seperti tembesu, jembal, jati, mahagoni, manggis dan banyak lagi itu dibina dengan penuh teliti dan kemas.

Menurut Pengerusi dan Mudir Maahad Tahfiz Al-Quran Darul Quwwah, Mohd Fikri Mohd Kasim, pemilihan jenis kayu hutan yang digunakan itu amat penting bagi memastikan masjid berkenaan dibina dengan kukuh dan tahan lama.

Katanya, antara fakta yang menarik mengenai masjid tersebut adalah pembinaannya dilaksanakan oleh seorang tukang perabot profesional yang juga sahabatnya, Mohd Amin Jusoh.

Jelasnya sewaktu proses pembinaan, Mohd Amin tidak menggunakan sebarang pelan binaan khusus akan tetapi bergantung sepenuhnya kepada ilham semata-mata.

“Uniknya masjid ini dibina tidak menggunakan pelan, sebaliknya ia dibina menggunakan ilham yang datang dari sahabat saya sendiri.

“Kebiasaannya, Mohd Amin bina masjid ini berseorangan dan proses pembinaan itu dibuat secara berperingkat dari tengah malam sehinggalah jam 5 pagi kerana pada waktu itu Allah SWT mendatangkan ilham kepadanya,” katanya kepada MEDIA VARIASI.

Maklum Mohd Fikri, masjid yang dibina pada Julai tahun lalu itu boleh memuatkan hampir 200 orang pada satu-satu masa.

“Ruang solat masjid ini mampu memuatkan hingga 120 jemaah selain ruang selasar atau serambi (ruang terbuka) di tingkat bawah pula boleh memuatkan hingga 100 jemaah dan menjadikan keseluruhan masjid dua tingkat ini mampu memuatkan sekitar 200 jemaah pada satu-satu masa,” ujarnya.

Pada masa sama, Masjid Iktikaf tersebut turut menjadi pusat pengajian bagi anak-anak tahfiz menghafaz al-Quran yang berusia lingkungan 10 ke 16 tahun.

Dalam pada itu, orang ramai turut dijemput hadir menunaikan solat berjemaah lima waktu di masjid berkenaan serta bagi mereka yang bukan muslim atau mahu berfoto, boleh menziarahi Masjid Iktikaf itu selepas waktu solat Asar.

Alamat: Maahad Tahfiz Al Quran Darul Quwwah
Lot 229, Jalan Ehsan, Pasir Tumboh
16400 Kota Bharu, Kelantan

Author

Diyana Rahip

View all posts

View all posts


BN Selangor kemuka tiga calon ‘think tank’ pada PRU15

KUALA LUMPUR: Barisan Nasional (BN) Selangor mencadangkan tiga calon ‘think tank’ paling sesuai pada Pilihan Raya Umum Ke-15 (PRU15) dengan membawa misi mengubah persepsi negatif terhadap parti sekali gus membantu membangunkan sosio-ekonomi negeri.

Ketua Komunikasi Barisan Nasional Selangor, Datuk Seri Jamal Md Yunos berkata, tiga calon pilihan adalah Ahli Majlis Kerja Tertinggi UMNO, Hizatul Isham Abdul Jalil; Ketua Pembangkang Negeri Selangor, Datuk Rizam Ismail dan Naib Canselor Universiti Utara Malaysia (UUM), Professor Dr Haim Hilman Abdullah.

Katanya, tiga muka parti itu masing-masing berpengalaman luas dalam bidang politik, kemasyarakatan dan pentadbiran awam sesuai dengan keperluan pelan jangka panjang pembangunan sosial ekonomi BN Selangor.

“Usaha ini dibuat bagi membentuk saf kepimpinan bertaraf ahli strategik dan intelek di negeri ini.

“Peranan ahli strategik sangat penting bagi mendepani pola baharu pengundi pasca PRU 14 khususnya dari kalangan pengundi baharu berusia 18 tahun yang dipercayai masih kuat dipengaruhi politik persepsi,” katanya menerusi kenyataan dikeluarkan di sini.

Justeru, katanya, BN Selangor yakin dengan pilihan berkenaan kerana percaya mereka mampu membawa kemenangan kepada BN untuk merampas Selangor.

“Ia akan turut mengubah landskap politik Selangor ke arah kerajaan intelek dan mesra generasi muda,” katanya.

Serba sedikit mengenai Hizatul Isham, beliau adalah pejuang sosial melalui platform politik dan pertubuhan bukan kerajaan (NGO), mempunyai pelbagai kepakaran gerak saraf dan sosiologi untuk merangka pentadbiran kerajaan dan menangani isu rakyat.

Beliau mempunyai latar belakang akademik dalam bidang pentadbiran dari United Kingdom, berpengalaman menjawat beberapa posisi penting dalam organisasi kerajaan termasuk di syarikat berkepentingan kerajaan (GLC) dan Jabatan Perdana Menteri.

Rizam pula adalah Ahli Dewan Undangan Negeri (ADUN) Sungai Tawar yang bertanggungjawab penuh terhadap usaha menentang polisi kerajaan Pakatan Harapan (PH) negeri, yang membabitkan pengabaian hak rakyat dan salahlaku tadbir urus kerajaan negeri.

Mempunyai latar belakang akademik dalam bidang kepimpinan dan pengurusan dari Australia, memegang jawatan Setiausaha Politik kepada Menteri Kewangan, Datuk Seri Tengku Zafrul Tengku Abdul Aziz.

Professor Dr Haim pula seorang penganalisis politik yang banyak menyumbang idea dan pandangan berkaitan perkembangan politik Melayu di Malaysia pada era pasca PRU14.

Kecemerlangan beliau dalam bidang Pengurusan Strategik dan Pentadbiran dengan pelbagai penyelidikan di peringkat antarabangsa, menjadikan beliau antara Naib Canselor universiti termuda di negara ini yang dilantik ke jawatan itu pada usia sekitar 40an.

Author

Fhatihah Zakinan

View all posts

View all posts


Pelajar Malaysia jadi mutawif bimbing delegasi PM Anwar tunai umrah

JEDDAH: Seorang pelajar Malaysia di sini jelas teruja apabila dipilih sebagai mutawif bagi membimbing Perdana Menteri, Datuk Seri Anwar Ibrahim dan delegasinya yang dalam rangka lawatan rasmi ke Arab Saudi, melaksanakan umrah hari ini.

Mohamad Zarid Misbari, 25, pelajar jurusan syariah di Universiti King Abdul Aziz di sini ketika ditemui berkata, beliau mengganggap peluang membimbing perdana menteri melaksanakan ibadat umrah sebagai satu pengalaman berharga.

Anak jati Bera, Pahang ini telah empat tahun melanjutkan pelajarannya di sini di bawah tajaan kerajaan Arab Saudi

“Dah lebih kurang dua tahun saya jadi mutawif untuk jemaah umrah, tetapi kali ni jemaah umrahnya level lain sedikit,” katanya yang dipilih sebagai mutawif melalui Konsulat Malaysia di Jeddah.

Perdana Menteri ditemani isteri, Datuk Seri Wan Azizah Wan Ismail, Menteri Luar, Datuk Seri Zambry Abdul Kadir dan Menteri Komunikasi dan Digital, Fahmi Fadzil tiba di Lapangan Terbang Antarabangsa King Abdulaziz, 6.40 pagi waktu tempatan.

Sebaik tiba, beliau dan delegasi terus bergerak ke Mekah untuk melaksanakan ibadat umrah terlebih dahulu dan selesai mengerjakan ibadat sunat berkenaan kira-kira pukul 11 pagi waktu tempatan.

Anwar kemudiannya dijangka menerima kunjungan hormat Setiausaha Agung Persatuan Kerjasama Islam (OIC) Hissein Brahim Taha dan Setiausaha Agung Liga Dunia Islam (Muslim World League – MWL) Sheikh Dr Mohammad bin Abdulkarim Al-Issa hari ini.

Perdana menteri pada malam ini turut dijadual mengerjakan solat terawih malam pertama Ramadan di Masjidil Haram di Mekah.

Sepanjang lawatan rasmi tiga hari ini, perdana menteri juga dijadual menghadap Raja Arab Saudi Raja Salman bin Abdulaziz Al-Saud dan Putera Mahkota Mohammed Salman Abdulaziz Al-Saud yang juga Perdana Menteri Arab Saudi di Istana Al Salam. – BERNAMA


Mrs Malaysia World 2022 lakar nama dalam Malaysia Book of Records

KUALA LUMPUR: Olivia Nicholas yang akan mewakili Malaysia ke pertandingan ratu cantik Mrs World 2022 di Las Vegas bulan ini, sudah pun melakar nama dalam Malaysia Book of Records.

Peguam berusia 30 tahun dari Ipoh, Perak itu yang dinobatkan sebagai Mrs Malaysia World 2022 pada Oktober, mencipta rekod negara apabila mengenakan busana kebangsaan yang dihiasi dengan syiling lima sen terbanyak – sebanyak 10,000 keping.

Busana yang akan dipakai beliau pada pertandingan Mrs World 2022 pada 17 Disember nanti, dipaparkan di sini malam tadi.

Olivia menggayakan pakaian itu, yang menggabungkan elemen tradisional Sabah dan Sarawak, serta mencipta sejarah dalam pertandingan ratu cantik Malaysia apabila beliau muncul sebagai Ratu ‘Destar Siga’ pada majlis itu yang turut disaksikan oleh wakil daripada Malaysia Book of Records.

Syiling lima sen itu mempunyai motif kain ‘Destar Siga’ iaitu kain tenunan bentuk asli yang berasal daripada masyarakat Kadazan Dusun di Sabah dan digunakan sebagai hiasan kepala semasa upacara tradisional.

Pereka dari Sarawak, Saran Anak Lagong telah mencipta kostum itu, kata Pengarah Kebangsaan Mrs World Sdn Bhd, Datin Harveen Kaur.

Beliau berkata, Olivia akan bersaing dengan wakil dari lebih 60 negara untuk merebut mahkota Mrs World 2022 di Las Vegas dari 10 hingga 17 Disember ini.

Olivia akan ditemani suaminya Dr Sandeep Menon ke acara itu, katanya. – BERNAMA


Kekurangan bekalan gula di Pantai Timur bukan satu krisis – Salahuddin

GEORGE TOWN: Masalah kekurangan bekalan gula yang berlaku di Kelantan dan Terengganu disebabkan oleh cuti panjang pekerja syarikat pengilang dan pusat pengedaran, bukannya satu krisis yang berpunca daripada kekurangan bahan makanan itu di pasaran.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, selepas penguatkuasaan operasi bersepadu Op Manis, isu berkenaan semakin pulih dan pemborong utama di kedua-dua negeri telah menerima bekalan daripada pengilang secara berperingkat untuk diedarkan kepada pemborong dan peruncit di seluruh kawasan.

”Secara purata penggunaan gula untuk seminggu bagi negeri di Pantai Timur ialah 400 tan metrik untuk tempoh seminggu.

”Kita juga telah menambah bekalan gula sebanyak 36 peratus iaitu berjumlah 614.12 tan metrik bagi tempoh empat hari untuk menampung bekalan, jadi orang ramai jangan buat pembelian panik kerana bekalan mencukupi,” katanya dalam sidang akhbar selepas menghadiri Rumah Terbuka Rahmah Aidilfitri anjuran Parti Amanah di Teluk Kumbar, di sini hari ini.

Salahuddin berkata, Kementerian Perdagangan Dalam Negeri dan Kos Sara Hidup (KPDN) melancarkan Op Manis bermula 3 hingga 6 Mei lepas bagi mengatasi masalah kekurangan bekalan gula di Pantai Timur sejak musim perayaan Aidilfitri baru-baru ini.

Hasil daripada operasi berkenaan, pihaknya juga mendapati aduan yang diterima semakin berkurangan dan tiada kes diambil ke atas peniaga kerana tiada kesalahan sorok, enggan menjual barang kawalan atau lain-lain kesalahan ditemukan.

”Sehingga 6 Mei lepas, sebanyak 132 pemeriksaan telah dilaksanakan di Kelantan dan 224 pemeriksaan telah dilaksanakan di negeri Terengganu,” katanya.

Dalam perkembangan lain, Salahuddin berkata pihak kerajaan akan meneruskan Inisiatif Payung Rahmah dengan mengumumkan Skim Insurans Rahmah untuk kenderaan dan kediaman dalam tempoh dua minggu lagi.

Beliau berkata pihaknya sedang meneliti beberapa perkara termasuk premium yang akan ditawarkan kepada pengguna.

“Peringkat awal Skim Insurans Rahmah ini akan melibatkan perlindungan kepada kenderaan terpakai yang mempunyai kerosakan enjin atau gearbox serta perlindungan bagi kediaman yang sering dilanda bencana banjir,” katanya. – BERNAMA


Anak demam, cirit-birit lepas mandi kolam? Ketahui puncanya..

CYBERJAYA: Rata-rata anak kecil pasti teruja saat melihat kolam renang lebih-lebih lagi ketika musim cuti persekolahan.

Satu keseronokan buat anak kecil jika diberi peluang untuk bermandi-manda di kolam namun ada sebilangan dari kanak-kanak tiba-tiba jatuh sakit seperti mengalami cirit-birit sebaik sahaja selesai mandi kolam.

Menurut seorang pengamal perubatan, Dr Ahmad Luqman Bukhari, terdapat beberapa faktor yang mengakibatkan si kecil jatuh sakit selepas mandi kolam.

“Kadang tu ada mak ayah yang datang beritahu anak dah beberapa hari demam panas tak kebah kebah. Lembik lesu tubuh kecil budak tu.

“Ada yang terbatuk-batuk, cirit birit, sakit perut memanjang sampaikan hilang selera nak makan lepas mandi kolam. Ni semua sebenarnya boleh jadi akibat Recreational Water Illness (RWI).

“Sebab tu kena berjaga jaga sikit bila pergi ke kolam mandi ni. Lagi pulak bila dah ramai sangat masuk mandi kat situ. Tak mustahil najis dan air kencing bercampur sekali kat situ. Memang beranak pinak lah kuman kat dalam tu,” tulisnya menerusi perkongsian di Facebook miliknya.

Tambah beliau, terdapat pelbagai jenis kuman dalam kolam renang seperti E. Coli (yang jadi punca cirit-birit), Legionella (punca jangkitan pada salur pernafasan) dan banyak lagi.

Justeru Dr Ahmad Luqman menyarankan ibu bapa melakukan tiga panduan ini bagi mengelakkan penyakit berbahaya.

1- Sebelum nak masuk mandi atau lepas keluar je dari kolam mandi tu, make sure bilas badan si kecil dengan air bersih.

2- Jangan bagi anak mandi kolam kalau dia tengah cirit-birit. Mana yang masih pakai pampers, tukarkan selalu pampers dan bersihkan elok elok. Yang dah pandai ke tandas, ajaklah dia ke tandas bila nak buang air.

3- Pesan pada anak, jangan telan air kolam tu. Ingatkan berulang-ulang kali pun tak apa.

Author

Diyana Rahip

View all posts

View all posts


Palsu tuntutan insurans kenderaan: Pemandu jabatan, rakan & pemilik bengkel didakwa

SHAH ALAM: Seorang pemandu sebuah jabatan kerajaan dan rakannya didakwa di Mahkamah Sesyen di sini hari ini atas pertuduhan bersubahat dengan seorang pemilik bengkel bagi tuntutan palsu insurans kemalangan kenderaan.

Erhanhazwan Hasim, 38, dan rakannya Ali Mochammad, 35, mengaku tidak bersalah selepas pertuduhan dibacakan di hadapan Hakim Rozilah Salleh.

Pemilik bengkel itu, Hamidah Buang, 40, juga mengaku tidak bersalah atas pertuduhan memperdayakan seorang ejen sebuah syarikat insurans mengenai borang laporan kemalangan kenderaan seorang wanita bagi tuntutan insurans berjumlah RM4,899.19 dengan mengemukakan butir matan palsu termasuk borang yang ditandatanganinya tanpa pengetahuan wanita itu.

Erhanhazwan, pemandu di Jabatan Kebudayaan dan Kesenian Negara (JKKN) Selangor dan Ali yang bekerja sebagai peniaga, dituduh bersubahat dengan Hamidah untuk tujuan sama.

Mereka didakwa melakukan perbuatan itu di sebuah premis di Batu 16 Jalan Ipoh, Gombak pada 9 Mac 2021.

Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara sehingga 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi jika sabit kesalahan.

Pendakwaan dikendalikan Timbalan Pendakwa Raya SPRM, Muaz Ahmad Khairuddin sementara Hamidah diwakili peguam Shalehuddin Salam manakala Erhanhazwan dan Ali tidak diwakili peguam.

Mahkamah menetapkan jaminan RM4,000 masing-masing kepada Erhanhazwan dan Ali manakala RM5,000 kepada Hamidah dengan seorang penjamin dan syarat tambahan menyerahkan pasport kepada mahkamah serta melaporkan diri di pejabat SPRM pada setiap bulan.

Sebutan semula kes bagi semua tertuduh ditetapkan 26 Julai. – BERNAMA


Pulang semula surat jika tidak guna Bahasa Kebangsaan – Anwar

CYBERJAYA: Perdana Menteri, Datuk Seri Anwar Ibrahim mengingatkan segala surat rasmi oleh mana-mana pihak sama ada dari pihak kerajaan mahupun swasta perlu diutuskan dalam bahasa Melayu.

Menurutnya, jika surat berkenaan diutus dalam bahasa selain bahasa kebangsaan, ia perlu dipulangkan semula.

Beliau mengeluarkan arahan itu sebagai inisiatif memartabatkan penggunaan bahasa Melayu seperti termaktub dalam Perlembagaan Persekutuan.

“Saya tekankan dalam dasar kerajaan, saya bincang dengan Kementerian Pendidikan (KPM) dan Jemaah Menteri, kadang-kadang ada kekeliruan.

“Memang kita tekankan dalam bahasa perdagangan adalah bahasa Inggeris, tetapi ada sikap yang saya rasa terlajak, terpesong daripada beberapa jabatan, baik penjawat awam apatah lagi universiti (awam), universiti dan sektor swasta yang sering cuba meninggalkan asas Perlembagaan untuk berhubung dengan jabatan kerajaan dalam bahasa kebangsaan.

“Jadi saya ingin peringatkan hal ini, jika dalam kalangan syarikat tempatan dan universiti tempatan termasuk swasta… Sesiapa saja menulis (surat) selain dalam bahasa kebangsaan, (maka) surat itu akan dipulangkan,” katanya memetik Berita Harian pada Rabu.

Beliau berkata demikian ketika berucap melancarkan Karnival Dekad Bahasa Kebangsaan dan Dekad Membaca Kebangsaan 2023 di Universiti Multimedia (MMU) di sini, hari ini.

Turut hadir, Menteri Pendidikan, Fadhlina Sidek; Ketua Pengarah Perkhidmatan Awam, Datuk Dr Zulkapli Mohamed; Pengerusi Lembaga Pengelola Dewan Bahasa dan Pustaka (DBP), Datuk Dr Anwar Ridhwan dan Ketua Polis Negara, Tan Sri Razarudin Husain.

Dalam pada itu, Anwar turut menyentuh budaya membaca generasi pada masa ini.

Beliau berharap ia tidak mati terkubur mengikut peredaran zaman sekarang yang sinonim dengan ledakan teknologi dan digitalisasi.

Memetik karya pemikir yang membicara soal perubahan teknologi, Anwar berkata, terdapat kegusaran dalam kalangan kumpulan itu kerana mendapati kurangnya minat generasi muda membaca.

Katanya, kebergantungan kepada maklumat diperoleh secara maya menerusi media sosial berupaya mempengaruhi termasuk membentuk pemikiran seseorang dalam tempoh singkat.

“Untuk terus menyuburkan tradisi memberi makna mengenai negara MADANI, kita tentunya terpaksa menggapai langit, meneroka alam pemikiran baharu, mencetuskan idea dan mengikut perkembangan alam digital serta transformasi digital.

“Semua ini imperatif yang harus dikuasai, ditangani sebijak mungkin dengan penguasaan bahasa dan kecanggihan. Perlu ingat, akal harus ke bumi dan bahasa ini adalah makna yang mengingatkan bangsa serta anak bangsa.

“Di antara pertimbangan penting adalah pemerkasaan bahasa dan budaya. Dalam MADANI itu sendiri tumpuan pemerkasaan ekonomi termasuk pengenalan bidang baharu seperti teknologi dan digital, tetapi pemerkasaan ekonomi dan digital itu tidak mematangkan negara serta budaya.

“Kita di Malaysia harus ambil iktibar daripada teguran dan kritikan ini. Tugas pendidik, guru dan pensyarah adalah memberikan dorongan serta rangsangan supaya anak kembali membaca. Mengambil pandangan Saidina Ali, minat kepada ilmu ini satu keghairahan.

“Ia adalah makrifat ilmu dan kebijaksanaan tetapi ada kelazatan, bukan kerana disiplin di fakulti atau perlu membaca (kerana) mahu lulus peperiksaan semata-mata. Ada minat membaca, cuma membaca untuk lulus. Jadi, minat dan cinta kepada ilmu harus ditanam serta diasak sejak zaman muda,” ujarnya.

Author

Diyana Rahip

View all posts

View all posts


Jawatan Menteri KPDN akan diisi secepat mungkin – Anwar

PUTRAJAYA: Mana-mana pihak yang mempunyai cadangan bagi mengisi jawatan Menteri Perdagangan Dalam Negeri dan Kos Sara Hidup (KPDN) boleh menulis surat kepada Datuk Seri Anwar Ibrahim.

Perdana Menteri berkata, kekosongan jawatan tersebut akan diisi secepat mungkin bagi individu berkelayakan.

“Insya-Allah, kita akan isi kekosongan (jawatan), kalau ada cadangan sila tulis surat kepada saya secepat mungkin,” katanya seperti dilapor Berita Harian.

Beliau berkata demikian ketika ditemui pemberita, selepas menunaikan solat Jumaat di Nasyrul Quran di sini, pada Jumaat.

Sebelum ini, jawatan Menteri Perdagangan Dalam Negeri dan Kos Sara Hidup itu kosong apabila Datuk Seri Salahuddin Ayub meninggal dunia pada Julai, selepas dimasukkan ke Hospital Sultanah Bahiyah, dekat Alor Setar, Kedah berikutan mengalami mual dan muntah-muntah.

Author

Fazleen Safina Abd Jamil

View all posts

View all posts


Pelaburan kripto: Rugi RM99 pun mangsa tetap saman Vida

KUALA LUMPUR: Salah seorang daripada 41 mangsa pelaburan mata wang kripto milik usahawan kosmetik Malaysia, Datuk Seri Vida (DSV) menuntut kerugian RM99 daripada RM59 juta ringgit yang dikemukakan.

Itu adalah tuntutan yang didedahkan oleh peguam, Mohammad Izwan Azmi dari firma Tetuan Izwan Mazniza Kamil & Associates mewakili mangsa, pada sidang media, di sini, hari ini.

Vida atau nama sebenarnya, Hasmiza Othman dipercayai memiliki perniagaan pelaburan mata wang kripto iaitu Lavida Coin, VI Profit Galaxy (DSV Cryptoclub and LUX Galaxies).

Mohammad Izwan berkata, pihaknya hari ini terpaksa mengadakan sidang media kerana sudah pelbagai cara untuk mendapatkan hak anak guamnya semula, sejak lima tahun lalu namun pihak DSV berdiam sehingga kini.

“Plaintif sudah kemukakan saman, serahan dibuat di pejabatnya, pada 15 Februari 2022, mahkamah tinggi perintah untuk iklankan dalam akhbar, telah pun dibuat pada 10 Feb lalu, sehingga sekarang kini.

Malah katanya, tarikh yang ditetapkan mahkamah sebanyak tujuh kali, juga gagal dihadiri oleh pihak DSV.

“Ada antara anak guam daripada 41 orang ini, melabur serendah RM99, pun tidak dipulangkan.

“Saya tanya, nak juga ke? Mereka kata mereka mahukan keadilan, mahu DSV mematuhi undang-undang kerana bila Suruhanjaya Sekuriti Malaysia (SC) keluarkan senarai bahawa pelaburan DSV dalam ‘customer alert list’, mereka terkejut, hampir enam tahun mereka tuntut,” katanya.

Beliau berkata demikian, pada sidang media tuntutan pelaburan Lavida Coin bersama seorang lagi peguam dari firma sama, Mazniza Mohd Kamil dan mangsa.

Dokumen tuntutan dikemukakan bersama writ saman yang didaftarkan di Mahkamah Tinggi Kuala Lumpur ke atas DSV dan tiga rakannya yang menjalankan Lavida Coin sejak 2018.

Menurut representasi oleh pihak defendan iaitu DSV dan lain-lain, mengatakan pada 2018 bahawa Lavida Coin adalah sah dari segi undang-undang, ada kelulusan dari SC, Bank Negara, Suruhanjaya Syarikat Malaysia (SSM) lain-lain agensi.

“Namun menariknya, pada 29 Ogos 2019 SC mengumumkan Lavida Coin dimasukkan ke senarai amaran pelanggan agar tidak membuat pelaburan.

“Sehubungan itu, jika DSV gagal membuat bayaran kemungkinan tindakan akan diteruskan di mana beliau berhadapan dengan bangkrap, rumah dan harta disita,” katanya.

Author

Tun Puteh Wanti

View all posts

View all posts


JAWI siasat isu bacaan doa upacara keagamaan bukan Islam

KUALA LUMPUR: Jabatan Agama Islam Wilayah Persekutuan (JAWI) sedang menjalankan siasatan berhubung isu bacaan doa dalam satu program yang diadakan dalam upacara keagamaan orang bukan Islam.

Jabatan itu dalam satu kenyataan, hari ini berkata, semakan pihaknya mendapati perkara itu berlaku dalam satu program pecah tanah di ibu kota, baru-baru ini.

“Justeru siasatan lanjut akan dilakukan bagi memastikan amalan itu tidak mengandungi unsur-unsur yang menyalahi pandangan hukum atau fatwa berkaitan yang sedang berkuat kuasa.

“Sebarang kesalahan yang berhubungan dengan akidah boleh dikenakan tindakan undang-undang dan hukuman mengikut Akta 559, Akta Kesalahan Jenayah Syariah (Wilayah-Wilayah Persekutuan) 1997,” katanya.

Tambah kenyataan itu, keharmonian dan toleransi antara agama adalah perkara yang disarankan oleh ajaran Islam lebih-lebih lagi dalam situasi negara yang berbilang kaum.

“Namun semua pihak dinasihatkan agar sentiasa merujuk kepada pihak berkuasa agama bagi memastikan tindakan yang dilaksanakan mengikut lunas hukum syarak yang sudah ditentukan,” katanya.

Terdahulu, tular di media sosial rakaman video mengenai satu program pecah tanah bangunan ibu pejabat sebuah parti di ibu negara yang diadakan dalam suasana upacara keagamaan bukan Islam.

Menerusi rakaman video itu, kelihatan seorang lelaki dipercayai beragama Islam sedang membacakan doa di hadapan beberapa individu yang sedang melakukan ritual keagamaan bukan Islam.

Selain itu, kelihatan ratusan tetamu menghadiri program berkenaan bersama sejumlah tetamu kehormat. – Berita Harian

Author

Diyana Rahip

View all posts

View all posts


HWC Coffee terima Sijil Halal Jakim

PUCHONG: HWC Coffee Malaysia menerima pengesahan pensijilan halal daripada Jabatan Kemajuan Islam Malaysia (Jakim) dalam majlis perasmian di IOI Mall Puchong baru-baru ini.

Pengasas HWC Coffee, Hoe Kian Choon berkata, pencapaian tersebut mengesahkan komitmen mereka untuk memastikan semua produk keluaran HWC Coffee seperti kopi, kek, pastri, dan makanan lain mematuhi garis panduan Islam yang ketat, supaya selamat dan boleh dinikmati oleh pelanggan Muslim.

“Kami faham bahawa sebahagian besar pelanggan kami mengikut garis panduan halal. Dengan memperoleh pensijilan halal, kami mewujudkan ruang inklusif apabila pelanggan daripada pelbagai lapisan masyarakat boleh bersama-sama menikmati hidangan yang lazat dan kopi yang luar biasa, tanpa ada rasa bimbang terhadap sumber makanan dan minuman mereka,” katanya.

Menurutnya, usaha ini selari dengan nilai-nilai syarikat yang ditubuhkan pada tahun 2022, yang mahu produk mereka dinikmati semua golongan pelanggan.

HWC Coffee mempunyai 32 cawangan di seluruh Malaysia, dan kesemuanya dalam proses untuk memperolehi pensijilan halal masing-masing.

Majlis tersebut turut dihadiri oleh Pengarah Bahagian Pengurusan Halal Jakim, Mohamad Zamri Mohamed; Penolong Pengarah Kanan Jakim, Mohd Fakarudin; dan Ketua Jabatan Komunikasi Korporat Jakim, Nursyazrin Nazee Mudeen.

Author

Ariom Rajeswaran

View all posts

View all posts


Jam Rolex Dr Zulkifli untuk Palestin berjaya dibida RM135,000

KUALA LUMPUR: Lelongan jam tangan Rolex kesayangan bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri tamat tengah malam tadi dengan nilai bidaan RM135,000.

Menerusi hantaran di Facebook (FB), Zulkifli memaklumkan bidaan tertinggi itu direkodkan pada jam 11.51 malam iaitu ketika tempoh bidaan hampir tamat.

Sementara itu menerusi ciapan di platform X, Zulkifli berterima kasih kepada pembida dan akan bertemu dengan pemenang petang ini.

“Bidaan jam Rolex untuk Palestin sudah tamat.

“Terima kasih kepada pembida yang membida. Semoga Allah ganjari niat yang murni dengan balasan selayaknya.

“Jumlah bidaan yang tertinggi adalah RM 135,000. Insya-Allah , saya akan bertemu pemenangnya petang ini,” ciapnya.

Perkongsian itu mendapat maklum balas positif daripada pengikutnya.

“Mulianya hati penderma itu, semoga Allah ganjarkan sebagai amal soleh,” tulis Mohamad Ali Sabri.

“Alhamdulillah… Barakallah… kepada pembida tertinggi anda hebat di dunia untuk akhirat…,” tulis seorang lagi pengikut dikenali Cik Puan Paya Kumbuh.

Kelmarin, Zulkifli menerusi hantaran di laman sosialnya melelong jam tangan Rolex milliknya yang dihadiahkan Raja Arab Saudi, Raja Salman Abdulaziz.

Mereka yang berminat membeli jam berkenaan boleh membuat bidaan dengan menulis harga ditawarkan di ruangan komen sehingga tengah malam tadi.

Menurut Zulkifli, hasil jualan itu akan didermakan sepenuhnya untuk kebajikan rakyat yang menderita di Palestin. – Harian Metro

Author

Media Variasi

View all posts

View all posts


Global Royalty mohon saman ke atas Rosmah diputuskan penghakiman terus

KUALA LUMPUR: Syarikat barang kemas, Global Royalty Trading SAL dari Lubnan mengemukakan permohonan agar saman terhadap Datin Seri Rosmah Mansor untuk mendapatkan semula 43 barang kemas bernilai RM67.5 juta, diputuskan oleh Mahkamah Tinggi di sini secara penghakiman terus.

Penghakiman terus ialah prosedur yang mana tuntutan saman itu diputuskan oleh mahkamah tanpa melalui perbicaraan apabila isu berhubung fakta dalam kes terlibat atau undang-undang, tidak dipertikaikan.

Permohonan itu difailkan syarikat itu semalam melalui firma guaman Tetuan David Gurupatham & Koay bagi mendapatkan perintah supaya barang kemas tersebut dikembalikan dalam keadaan baik dalam tempoh 14 hari dari tarikh penghakiman.

Menerusi dokumen yang diperoleh, Global Royalty mendakwa, Rosmah secara berterusan gagal untuk menjelaskan tuntutan barang kemas terbabit.

“Defendan (Rosmah) tidak mempunyai pembelaan yang bermerit dan bersifat penafian kosong semata-mata. Oleh itu, tiada keperluan prosiding perbicaraan dibuat kerana isu-isu yang dibangkitkan oleh defendan tidak memerlukan penilaian kredibiliti saksi, sama ada untuk dilihat, dinilai atau didengar oleh mahkamah,” kata plaintif menerusi dokumen tersebut.

Selain itu syarikat itu berkata, pembelaan atau isu yang dibangkitkan oleh Rosmah, jelas tidak mampan di sisi undang-undang atau berdasarkan fakta, sekali gus mengelakkan perlunya perbicaraan dijalankan.

Tanpa prosiding itu kelak, plaintif berkata, ia akan menjimatkan masa dan kos memandangkan tiada isu boleh dibicarakan dalam kes ini, lapor Kosmo!.

Sementara itu, Rosmah pula memfailkan permohonan supaya Global Royalty diperintahkan memberikan jaminan kos sebanyak AS$1 juta (RM4.59 juta) kepada mahkamah, dan memohon saman itu dibatalkan jika syarikat terbabit gagal berbuat demikian.

Dalam permohonannya, Rosmah berkata jaminan kos itu adalah kerana jika beliau berjaya di dalam tindakan saman dan memperolehi kos terhadap syarikat terbabit, dia akan menghadapi kesukaran menguatkuasakan perintah kos kerana Global Royalty sebuah syarikat asing.

Pada 29 Mac lalu, Global Royalty menyaman Rosmah buat kali kedua dengan menuntut perintah mandatori supaya barang kemas berkenaan dikembalikan atau dipulangkan dalam keadaan munasabah dan baik, dalam tempoh 14 hari daripada tarikh penghakiman.

Dalam penyataan tuntutannya, Global Royalty mendakwa Rosmah menandatangani nota konsainan (kiriman) mengakui penerimaan barang kemas itu mengikut terma dan syarat seperti dinyatakan pada 22 Mei 2018.

Plaintif berkata, ia memaklumkan membuat beberapa panggilan telefon kepada isteri bekas Perdana Menteri itu memintanya untuk mengembalikan barang kemas terlibat.

“Selepas itu, defendan mengesahkan secara bertulis melalui surat diakui sendiri bahawa barang kemas yang dikonsain (dikirim) kepadanya tiada dalam miliknya, tetapi disita pihak berkuasa dan kini dalam jagaan mereka.

“Namun, dengan harapan dapat menyelesaikan perkara ini secara baik dan mengekalkan persahabatan, kami sekali lagi meminta defendan memulangkan barang kemas itu.

“Walaupun beberapa kali meminta memulangkan barang kemas itu, defendan masih gagal, abai dan enggan memulangkannya,” katanya.

Terdahulu Pada tahun 2019, Global Royalty memfailkan saman terhadap Rosmah untuk menuntut barang kemas bernilai AS$14.79 juta atau hampir RM60 juta tetapi menarik balik saman berkenaan.

Dalam saman asalnya, syarikat itu mendakwa pada 10 Februari 2018, ia menghantar barang kemas termasuk rantai berlian, anting-anting, cincin, gelang dan tiara, kepada Rosmah yang diserahkan sendiri melalui dua ejennya.

Author

Media Variasi

View all posts

View all posts


MB Kedah hina Sultan Selangor, ia biadab dan derhaka, kata Fahmi

KENYATAAN Menteri Besar Kedah, Datuk Seri Muhammad Sanusi Md Nor yang didakwa menghina Sultan Selangor, Sultan Sharafuddin Idris Shah dihujani pelbagai kecaman.

Sebelum ini, Muhammad Sanusi yang juga Ketua Pengarah Pilihan Raya Perikatan Nasional (PN) itu dilapor meremehkan pelantikan Menteri Besar Selangor, Datuk Seri Amirudin Shari dalam satu siri ceramah.

Tidak berdiam diri, Amirudin dilapor berkata, kenyataan Muhammad Sanusi itu menggambarkan sikap sebenar pemimpin terbabit yang kononnya memperjuangkan isu Melayu.

Katanya, sikap ‘bermuka-muka pemimpin itu membuktikan beliau tidak menghormati institusi raja Melayu yang menjadi lambang perpaduan masyarakat di negara ini.

Bukan itu sahaja, Angkatan Muda Keadilan (AMK) Selangor turut dijangka membuat laporan polis terhadap Muhammad Sanusi Md Nor pada Khamis berhubung kenyataan tersebut.

Turut mengulas, Menteri Komunikasi dan Digital, Fahmi Fadzil menyifatkan tindakan Muhammad Sanusi itu seolah-olah ‘tahu semua perkara’ dan tiada siapa yang boleh mempertikaikan beliau.

“Ada perkara yang saya tidak boleh terima apabila beliau buat. Sebelum ini, sudah diingatkan jangan sentuh isu bangsa, agama dan institusi diraja (3R).

“Majlis Raja-Raja sudah bertitah… Perdana Menteri (Datuk Seri Anwar Ibrahim) sudah sebut… Ketua Polis Negara (Tan Sri Razarudin Husain) sudah ingatkan.

“Baru-baru ini beliau perlekehkan Sultan Selangor dengan cara mengejek. Itu biadab dan derhaka. Itulah politik Perikatan Nasional (PN),” katanya memetik laporan Berita Harian.

Fahmi turut mengingatkan Muhammad Sanusi supaya menanggung segala perbuatan yang telah beliau lakukan.

“Saya tak nak cakap lebih dari itu. Tetapi, selepas peringatan dibuat… berani buat berani tanggung,” katanya.

Author

Fazleen Safina Abd Jamil

View all posts

View all posts


Rumah Artis tawar barang vintaj eksklusif pada harga B40

KUALA LUMPUR: Projek Rumah Artis menawarkan barangan hiasan rumah berkonsepkan vintaj yang jarang didapati dan eksklusif, pada kadar harga golongan B40.

Antara barang vintaj seperti radio klasik, televisyen lama, pemain muzik, kerusi, katil dan beratus lagi barangan antik.

Ada barang vintaj ini harganya RM1,800 tetapi dijual pada harga RM600 sahaja selain serendah RM1 seunit.

Pakar Runding, Penjenamaan, Pemasaran dan Strategi, Ku Addy Fazly Ku Radin atau Broku berkata, pihaknya menempatkan barang vintaj berkenaan di sebuah rumah yang diubah suai seperti rumah lama sebagai ruang pameran dan jualan terus.

“Yang menariknya barang-barang ini kita bawa terus dari kilang dengan dekorasi bajet mengikut kemampuan dengan hasil luar biasa.

“Ramai orang ada bisnes, tetapi tidak reti membuat dekorasi, jadi dengan Rumah Artis, kita nak potong gerak kerja orang tengah dengan membawa terus barang dari kilang,” katanya kepada MEDIA VARIASI.

Broku berkata demikian ketika ditemui pada Majlis Pelancaran Rumah Artis oleh Pengerusi Perbadanan Kemajuan Filem Malaysia (FINAS), Datuk Seri Zurainah Musa, di Jalan Ipoh, Sentul, di sini.

Rumah Artis adalah projek kerjasama pelakon, Putra Amaris bersama Broku dan pakar perkhidmatan perunding hiasan dalaman, Azirun Ramly.

Sebagai pemilik Rumah Artis dan jurucakap, dan usahawan pula, Putra Amaris menjelaskan idea perniagaan ini hadir melalui minat yang mendalam terhadap bidang dekorasi.

“Di sini bukan sahaja perabot, tetapi kami juga menyediakan perkhidmatan perunding hiasan dalaman yang akan mengetengahkan Azirun.

“Saya yakin dengan latar belakang Azirun sebagai pereka fesyen sebelum ini mampu memberi kepuasan kepada pelanggan yang datang ke Rumah Artis,” katanya.

Putra Amaris berkata, sebagai anak seni, beliau juga tahu akan kesulitan yang dihadapi produksi dalam industri dalam mendapatkan pelbagai produk perhiasan untuk menjayakan penggambaran.

“Di Rumah Artis, kami turut menyediakan perkhidmatan menyewa barangan dekorasi termasuk menjadikan lokasi ini sebagai set,” katanya.

Putra Amaris juga akan memastikan perniagaan itu mendapat tempat di hati penggemar hiasan dalaman dengan merancang untuk membuka lebih banyak cawangan akan datang dan mengajak perunding hiasan dalaman lain untuk saling bekerjasama.

“Saya juga ingin meminta perunding hiasan dalaman yang ingin bernaung bersama kami untuk terus ke Rumah Artis kerana memerlukan lebih ramai perunding hiasan dalaman yang mempunyai idea yang lebih berani,” katanya.

Sementara itu, Azirun berkata, bersesuaian dengan slogan Rumah Artis ‘Deko orang kaya, Harga boleh kira’, beliau berasa bertanggungjawab untuk membantu pelanggan untuk membuat pilihan barangan dekorasi bagi kediaman mereka.

“Kita tahu ada ramai yang skeptikal dengan perunding hiasan dalaman yang pada mereka akan mengambil kesempatan ketika mengenakan bayaran.

“Tetapi di sini kami menyediakan perkhidmatan yang memberi fokus kepada kemampuan pelanggan.

“Bukan itu sahaja, pelanggan boleh mendapatkan produk dekorasi rumah dengan harga yang mampu milik dari sebesar besar perabot sehingga sekecil kecil produk antaranya lampu meja,” katanya.

Author

Tun Puteh Wanti

View all posts

View all posts


Pembinaan PJD-Link dibatalkan – MB Selangor

CYBERJAYA: Kerajaan Selangor memutuskan untuk membatalkan pembinaan lebuh raya kontroversi di Petaling Jaya dikenali Petaling Jaya Dispersal Link (PJD-Link).

Menteri Besar Selangor, Datuk Seri Amirudin berkata, keputusan itu dibuat setelah meneliti beberapa aspek merangkumi penilaian impak terhadap sosial.

Menurutnya, pembatalan itu turut dibuat susulan pelan yang dikemukan tidak menepati syarat yang ditetapkan Kerajaan Negeri.

“..Prinsip pentadbiran ini adalah supaya pembangunan di negeri Selangor mencapai keseimbangan antara kemampanan, kemajuan ekonomi negeri, serta tidak membawa kemudaratan kepada rakyat negeri Selangor.

“Berkait dengan laporan penilaian impak yang dikemukan, terutamanya dari segi laporan impak sosial, pentadbiran ini tidak berpuas hati dengan pelan yang dikemukakan kerana tidak menepati syarat yang ditetapkan Kerajaan Negeri.

“Oleh yang demikian, Kerajaan Negeri Selangor tidak berhasrat untuk meneruskan cadangan ini dan memutuskan untuk membatalkan permohonan pembinaan leburahya PJD-Link,” katanya dalam kenyataan media pada Isnin.

Untuk rekod, cadangan pembinaan PJD-Link yang mendapat kelulusan dari Jemaah Menteri Persekutuan pada 12 November 2017 nyata mencetus kontroversi khususnya dalam kalangan penduduk di Petaling Jaya.

Penduduk di kawasan berkenaan dengan tegar membantah pembinaan lebuhraya itu menerusi pelbagai saluran termasuk menganjurkan perhimpunan aman bagi menyuarakan ketidakpuasan hati mereka.

Perkara itu berikutan rata-rata pihak yang membantah PJD-Link dibina adalah kerana bimbang berlakunya kemudaratan terhadap alam sekitar, kepada penduduk dan ekonomi di Damansara, Petaling Jaya dan Kinrara Puchong.

Author

Diyana Rahip

View all posts

View all posts


Lebuhraya SUKE Fasa 2 dibuka tengah malam ini, tol percuma dua minggu – Nanta

KUALA LUMPUR: Lebuhraya Bertingkat Sungai Besi-Ulu Kelang (SUKE) fasa dua akan dibuka secara rasmi kepada pengguna bermula 12.01 tengah malam ini, dengan tol percuma di Plaza Tol Alam Damai selama dua minggu.

Menteri Kerja Raya, Datuk Seri Alexander Nanta Linggi berkata, selepas dua minggu, kadar bayaran tol di plaza tol tersebut ialah RM2.30.

Beliau berkata, Lebuhraya SUKE fasa dua itu melibatkan baki jajaran utama sepanjang 7.8 kilometer bermula dari Sri Petaling, Lebuhraya Shah Alam (KESAS) hingga Persimpangan Cheras-Kajang melengkapkan jajaran utama SUKE sepanjang 24.4 kilometer bermula dari persimpangan Sri Petaling berakhir di persimpangan Bukit Antarabangsa.

“Jajaran itu dapat menjimatkan masa perjalanan dari Sri Petaling ke Ulu Kelang kepada 25 minit berbanding 75 minit melalui laluan sedia ada.

“Projek Lintasan Kota Holdings Sdn Bhd (PROLINTAS) menjangkakan sebahagian pengguna Jalan Lingkaran Tengah 2 (MRR2) akan beralih ke Lebuhraya SUKE seusai pembukaan penuh jajaran utamanya,” katanya pada majlis perasmian pembukaan fasa dua Lebuhraya SUKE di Plaza Tol Alam Damai, di sini hari ini.

Nanta berkata, pengguna yang ingin ke pusat bandar dari kawasan Bukit Jalil, Sri Petaling, Desa Petaling serta yang menggunakan Lebuhraya Kuala Lumpur-Seremban dan Lebuhraya Sungai Besi (Besraya), boleh mengakses Lebuhraya SUKE menjadikannya laluan alternatif bagi menjimatkan tempoh perjalanan.

“Lebuhraya SUKE fasa dua ini juga akan menghubungkan lima rangkaian lebuh raya lain iaitu Kesas, Besraya, Lebuhraya Kuala Lumpur-Seremban, Lebuhraya Cheras-Kajang (Grand Saga) dan Lebuhraya Hubungan Timur-Barat KL atau Lebuhraya Salak,” katanya.

Beliau mengingatkan orang ramai untuk mematuhi peraturan yang ditetapkan dan tidak berhenti di tepi Lebuhraya SUKE untuk mengambil gambar dan berswafoto berikutan panorama di lebuh raya itu yang indah.

Lebuhraya SUKE fasa satu dirasmikan pada September tahun lepas dengan purata penggunaan trafik harian di lebuh raya itu bermula 1 Jan hingga 31 Mei tahun ini mencecah 65,000 kenderaan.

Sementara itu, Ketua Pegawai Eksekutif Kumpulan PROLINTAS, Datuk Mohammad Azlan Abdullah berkata, segala bukti kemalangan melibatkan seorang penunggang motosikal yang maut tengah hari semalam selepas terjatuh dari jejambat SUKE bagi mengelak sebuah lagi motosikal melawan arus, telah diserahkan kepada pihak polis untuk siasatan lanjut semalam.

“Pihak kami telah mengenal pasti langkah-langkah tambahan dari segi reka bentuk telah memenuhi kriteria dan spesifikasi. Jadi langkah tambahan dari segi keselamatan trafik contohnya tanda amaran tambahan dan papan tanda yang kita akan letak di tempat-tempat strategik untuk menghindari kejadian sama daripada berlaku pada masa akan datang,” katanya. – BERNAMA


‘Itu memang betul-betul mengarut’ – Mohd Amar

KOTA BHARU: Timbalan Menteri Besar Kelantan, Datuk Mohd Amar Abdullah menafikan beliau bergaduh dengan Setiausaha Agung Pas, Datuk Seri Takiyuddin Hassan berkaitan keputusan parti itu yang mahu membuat perubahan jawatan menteri besar dan timbalannya.

Beliau berkata, video tular itu sengaja merosakkan hubungan dan mencetus satu imej yang negatif dalam pimpinan Pas.

“Itu mengarut, memang betul-betul mengarut. Macam mana mereka reka. Dan mereka ambik ‘screen shot’ siapa? Takkan Datuk Takiyuddin pun ada? Itu memang rekaan,” katanya kepada pemberita selepas keluar mengundi di Sekolah Kebangsaan Panji di sini.

Mohd Amar dan isteri, Datin Hasmani Hussain mengundi di saluran dua kira-kira jam 8.30 pagi.

Beliau yang juga calon Dewan Undangan Negeri (DUN) Panchor berkata, pimpinan Pas tidak pernah bergaduh kerana semua perkara berkaitan parti akan berdepan mesyuarat.

“Setuju tidak setuju, apabila pimpinan membuat keputusan, kita akan patuh kepada keputusan. Itu amalan kita.

“Dalam mesyuarat memang tegang kerana ada pandangan berbeza tetapi kita patuh kepada keputusan parti,” katanya.

Media sebelum ini melaporkan Mohd Amar bergaduh dengan Takiyuddin susulan pertukaran jawatan menteri besar dan timbalannya.

Media pada Jumaat melaporkan, Kelantan dijangka mempunyai menteri besar atau timbalan menteri besar baharu berikutan cadangan Pas menggabungkan agamawan dan teknokrat untuk jawatan menteri besar dan timbalannya.

Mohd Amar menjawat jawatan Timbalan Menteri Besar selama dua penggal sejak 2013.

Mohd Amar yang juga Naib Presiden Pas sering terpalit dengan kontroversi susulan kenyataannya yang menimbulkan kemarahan rakyat terutama berkait isu bekalan air di Kelantan. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Notis kekosongan kerusi: Empat Ahli Parlimen Sabah telah hantar jawapan – Hajiji

KOTA KINABALU: Empat Ahli Parlimen Gabungan Rakyat Sabah (GRS) telah menghantar jawapan kepada Yang Dipertua Dewan Rakyat, Datuk Johari Abdul, berhubung notis kekosongan kerusi daripada Bersatu, kata Pengerusinya, Datuk Seri Hajiji Noor.

Mengambil maklum Bersatu telah menghantar notis pemakluman mengesahkan berlakunya kekosongan luar jangka Ahli Parlimen itu kepada Dewan Rakyat pada 27 Disember lepas, Hajiji berkata, GRS menyerahkan kepada Johari untuk menentukan kedudukan mereka.

“Saya yakin Speaker akan buat buat keputusan terbaik. Banyak spekulasi di luar tetapi kita di dalam (GRS) kita tahu rentetan keadaan yang berlaku,” katanya kepada pemberita selepas menyerahkan Bantuan Wang Ihsan Bencana Alam kepada penduduk di Kampung Tanjung Aru Baru di sini hari ini.

Beliau yakin empat Ahli Parlimen berkenaan yang bertanding atas tiket GRS pada Pilihan Raya Umum ke-15, tidak melakukan perkara yang melanggar Akta Perlembagaan (Pindaan) (No. 3) 2022 berkaitan larangan Ahli Dewan Rakyat bertukar parti.

Ahli Parlimen berkenaan ialah Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali (Papar); Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi); Datuk Jonathan Yasin (Ranau) dan Matbali Musah (Sipitang).

Pada 29 Dis lepas Johari dilaporkan berkata, status empat Ahli Parlimen tersebut setakat ini kekal serta belum ada kekosongan kerusi mereka, dan keputusan mengenai kedudukan mereka akan diumumkan selepas tempoh 21 hari.

Sebelum ini, Hajiji yang juga bekas Ketua Badan Pimpinan Bersatu Sabah dilapor berkata, pemimpin Bersatu Sabah, membuat keputusan sebulat suara untuk keluar daripada parti itu, namun kekal di bawah GRS.

Sementara itu, Hajiji berkata kerajaan Sabah memberikan Bantuan Wang Ihsan Bencana Alam masing-masing sebany,ak RM1,000 kepada 36 keluarga di Kampung Tanjung Aru Baru, yang terjejas akibat fenomena air pasang besar pada akhir bulan lepas.

Beliau berkata, selain itu tiga keluarga juga akan menerima bantuan masing-masing RM20,000 bagi membina semula rumah mereka yang roboh, manakala 33 lagi keluarga masing-masing menerima RM10,000 bagi membaik pulih rumah yang rosak akibat kejadian tersebut.

Mengenai mangsa fenomena sama di Sandakan, beliau berkata, pihak terlibat antaranya pihak berkuasa tempatan, sedang membuat penelitian dan laporan tentang situasi di kawasan itu sebelum melakukan tindakan lanjut.

“Ada beberapa perkara (sedang diteliti) di sana, ada tidak mahu dibina rumah di kawasan tersebut jadi kita mencari kawasan sesuai, ada juga mangsa kita pindahkan ke pemindahan sementara di PPR (Projek Perumahan Rakyat), kita tunggu laporan sebelum buat keputusan dan salur bantuan,” katanya.

Dalam pada itu, Hajiji berkata, prosedur operasi standard (SOP) mencegah COVID-19 bagi kemasukan pengembara dari China ke Sabah akan diputuskan dalam Mesyuarat Kabinet Negeri Sabah esok, namun enggan mengulas lanjut mengenai perkara itu. – BERNAMA


Ketua Polis Pulau Pinang terima enam keping ‘duit mayat’, nota amaran

KUALA LUMPUR: Ketua Polis Negara, Tan Sri Acryl Sani Abdullah Sani mendedahkan bahawa Ketua Polis Pulau Pinang, Datuk Khaw Kok Chin baru-baru ini menerima ugutan jenayah dalam bentuk enam keping ‘duit mayat’ dan sekeping nota amaran.

Beliau berkata nota itu, yang diterima pada 1 Jun lepas melalui perkhidmatan Pos Malaysia, meminta polis Pulau Pinang menghentikan tindakan agresif memerangi sindiket pemberi pinjam wang tanpa lesen di negeri itu.

“Satu laporan polis telah dibuat mengenai surat yang dialamatkan kepada Ketua Polis Pulau Pinang, Ibu Pejabat Polis Kontinjen Pulau Pinang… turut dinyatakan melalui surat layang itu nota berunsur ugutan jenayah terhadap Ketua Polis Pulau Pinang dan akan membakar kedai serta balai polis jika amaran berkenaan tidak diendahkan,” menurutnya dalam kenyataan hari ini.

Acryl Sani berkata, Polis Diraja Malaysia (PDRM) memandang serius perkara itu dan operasi melibatkan Jabatan Siasatan Jenayah, Jabatan Siasatan Jenayah Komersial serta Jabatan Siasatan Jenayah Narkotik sedang giat dijalankan untuk mengesan suspek yang terlibat.

Beliau berkata, siasatan kes itu dijalankan oleh Bahagian Siasatan Jenayah, Ibu Pejabat Polis Daerah Timur Laut di bawah Seksyen 507 Kanun Keseksaan.

“PDRM tidak akan berkompromi dan akan mengambil tindakan tegas terhadap mana-mana pihak yang cuba mengugut serta mengancam pegawai PDRM dalam menjalankan tugas memerangi kegiatan haram serta jenayah di negara ini,” katanya. – BERNAMA


Bekas polis terlepas hukuman gantung, dipenjara 10 tahun sebabkan kematian anak tiri

PUTRAJAYA: Seorang bekas koperal polis terlepas hukuman gantung setelah Mahkamah Rayuan menggantikan hukuman mati kerana membunuh anak tirinya, Hanis Amanda Mohd Zafil yang berusia dua tahun pada 2015, kepada penjara 10 tahun bagi kesalahan menyebabkan kematian tanpa niat.

Panel hakim yang terdiri daripada Datuk Seri Kamaludin Md Said, Datuk Hashim Hamzah dan Datuk Azman Abdullah menjatuhkan hukuman itu terhadap Muhammad Khairuanuar Baharuddin, 42, yang merayu terhadap sabitan dan hukuman mati.

Dalam alasan penghakiman yang dikeluarkan pada 6 Jun, Azman berkata, selepas meneliti keterangan, mahkamah mendapati Mahkamah Tinggi tersilap dalam mensabitkan Muhammad Khairuanuar atas kesalahan membunuh kerana pihak pendakwaan gagal membuktikan bahawa dia mempunyai niat untuk mendatangkan kecederaan pada badan kanak-kanak itu yang menyebabkan kematiannya.

Beliau berkata mahkamah berpendapat keterangan daripada pihak pendakwaan kurang dalam membuktikan bahawa Muhammad Khairuanuar mempunyai pengetahuan bahawa perbuatannya itu amat berbahaya sehingga kemungkinan besar boleh menyebabkan kematian, atau kecederaan badan itu berkemungkinan menyebabkan kematian.

Hakim itu berkata berdasarkan keterangan seorang saksi pendakwaan yang tinggal di kondominium tersebut ketika itu bahawa dia mendengar kanak-kanak itu menjerit kira-kira 3 petang dan masih hidup kira-kira pada 5.20 petang.

Saksi itu turut melihat kanak-kanak berkenaan terbaring sambil memegang botol susu di hadapan televisyen selepas itu.

Muhammad Khairuanuar didakwa membunuh Hanis Amanda di sebuah rumah di kondominium di Seksyen 5, Wangsa Maju, Kuala Lumpur antara 7 pagi dan 7.30 malam pada 6 November 2015.

Dia didapati bersalah terhadap pertuduhan itu dan dijatuhi hukuman mati oleh Mahkamah Tinggi Kuala Lumpur pada Mac 2021. Dia kemudiannya merayu ke Mahkamah Rayuan.

Bapa kandung kanak-kanak itu dan ibu tirinya memberi keterangan bahawa mereka menyedari terdapat kesan lebam pada badan kanak-kanak itu terutamanya pada bahagian rusuk dan pahanya semasa berada dalam jagaan mereka antara 17 Oktober 2015 dan 19 Okt 2015.

Bapa Hanis Amanda juga memberi keterangan di mahkamah bahawa anaknya sakit dan memberitahu “Papa Bi” yang menyebabkan lebam itu. Menurutnya “Papa Bi” yang disebut oleh anaknya itu merujuk kepada Muhammad Khairuanuar.

Ibu bapa kanak-kanak itu bercerai pada 2013 dan ibunya berkahwin dengan Muhammad Khairuanuar manakala bapanya berkahwin dengan wanita lain. – BERNAMA


PH kata projek sudah siap, tetapi bumbung tetap berlubang – Penduduk Puchong

PUCHONG: Bukti sudah ternyata apabila rakyat melihat sendiri wakil rakyat kawasan Puchong sebelum ini hanya pandai menanam tebu di tepi bibir dengan menabur janji menyelesaikan isu rakyat.

Penduduk Taman Puchong Permai, Ropiae Abd Rani, 67, masih tidak dapat melupakan janji wakil rakyat di negeri Selangor itu untuk memperbaiki struktur bumbung sangat uzur di flat daif kawasan itu, namun janji itu tidak terlaksana.

Ibarat kerbau dipegang talinya, manusia dipegang katanya, jadi penduduk berpegang pada janji wakil rakyat sehingga kini.

Ia ditambah, berdasarkan bukti, satu papan tanda dipasang di dinding pangsapuri menyatakan sumbangan Ahli Dewan Undangan Negeri (ADUN) Seri Serdang (Amanah-PKR), Dr Siti Mariah Mahmud membabitkan kerja penggantian bumbung dan saliran hujan, selama dua minggu bermula 2 Mac lalu.

Bagaimanapun katanya, penduduk di sini tidak pernah melihat mana-mana pekerja membaik pulih struktur di flat berkenaan.

“Flat ini sangat uzur, angin kuat, hujan lebat, dan ia menyebabkan bumbung jatuh ke bawah.

“Ada yang jatuh hempap bumbung kereta, nasib baik tak kena pada orang awam. Cuma tak nampak yang baiki sampai sekarang, janji tinggal janji,” katanya kepada MEDIA VARIASI.

Imam 1 Surau Taman Permai Puchong, Illias Shafie berharap wakil rakyat dapat melaksanakan janji apabila berbuat janji.

“Saya minta, kalau boleh kita dah berjanji, kita buatlah yang terbaik. Mudah-mudahan ganjaran di balas Allah SWT. Kalau menang dapatlah janji dilaksanakan untuk penduduk Taman Puchong Permai ini,” katanya.

Author

Tun Puteh Wanti

View all posts

View all posts


Neville, Crouch kritik keputusan EPL tunda perlawanan

Oleh: WAHYUDIN AL-BALINGI

LIGA Perdana Inggeris (EPL) dikatakan mahu menunda pertandingan untuk sementara bagi memberikan penghormatan kepada mendiang Ratu Elizabeth II.

Bagaimanapun, langkah ini dikritik bekas pemain kebangsaan England.

Ratu Elizabeth II mangkat pada Khamis di Istana Balmoral, Scotland dalam usia 96 tahun.

Pengulas bola sepak yang juga bekas pemain Arsenal, Piers Morgan menilai saingan sepatutnya tetap berjalan seperti biasa.

“Kegiatan sukan kena tetap berjalan. Pertama, Ratu sendiri menyukai sukan. Dan yang kedua, akan lebih hebat jika dapat mendengar atau melihat orang ramai menyanyikan lagi nasional sebagai penghormatan kepada Yang Mulia, sebagaimana penyokong West Ham melakukannya dengan sangat luar biasa,” kata Piers Morgan di Twitter.

Pandangan itu disepakati bekas kapten Manchester United, Gary Neville.

“Saya sepakat, Piers. Sukan dapat menjadikan ia lebih baik daripada kebanyakan penghormatan yang cepat diterima Ratu,” balas Neville terhadap ciapan Piers Morgan.

Seorang lagi bekas penyerang England, Peter Crouch turut mendukung sentimen itu.

Jelasnya, menunda pertandingan menghilangkan peluang untuk kelab, para pemain, dan penyokong memberikan penghormatan kepada Ratu Elizabeth II.

“Saya tahu ini cuma pertandingan dan ada hal-hal yang jauh lebih besar, tapi bayangkan semua pertandingan kita tetap berjalan akhir minggu ini.

“Para pemain memakai lilitan hitam, ada lagu kebangsaan dimainkan, dram band kerajaan mengiringi dan lain-lain untuk jutaan orang di seluruh dunia yang menyaksikan, bukankah itu penghormatan yang lebih baik?” ungkapnya di Twitter.

Author

Media Variasi

View all posts

View all posts


Saarani tepis khabar angin ADUN lompat parti

IPOH: Menteri Besar Perak, Datuk Seri Saarani Mohamad menafikan khabar angin bahawa terdapat Ahli Dewan Undangan Negeri (ADUN) negeri itu yang akan melompat parti, sekali gus menyebabkan berlakunya peralihan tampuk pentadbiran Julai ini.

Beliau berkata, hal itu tidak berasas kerana Dewan Undangan Negeri (DUN) Perak telah meluluskan Enakmen Anti Lompat Parti pada 29 Disember tahun lepas.

“Di Perak, ada 59 kerusi dan untuk tubuhkan kerajaan negeri perlu ada sekurang-kurangnya 30 kerusi DUN serta mendapat perkenan Sultan Perak.

“Sekarang, pembangkang ada 26 kerusi dan kerajaan pula ada 33 kerusi, jadi mereka (pembangkang) perlu cari lagi empat kerusi untuk menjadi kerajaan. Persoalannya, empat kerusi ini mahu cari di mana? Kita ada Akta Lompat Parti, jika ‘lompat’, maka kerusi itu perlu dikosongkan dan diadakan semula pilihan raya,” katanya.

Beliau berkata demikian pada sidang media selepas selepas menghadiri Majlis Pelancaran Rumah Teres Setingkat Carnelian 2 dan Sambutan Hari Raya Aidilfitri di Taman Meru Perdana 2, hari ini.

Saarani turut menasihati ADUN supaya membuat pertimbangan sewajarnya selain tidak termakan tawaran yang boleh membelakangkan hak serta kepentingan rakyat.

“Tapi saya yakin, baik ADUN Pakatan Harapan (PH) ataupun Barisan Nasional (BN) tiada yang teruja untuk melompat parti.

“Rakyat di negeri ini jangan susah hati, insya-Allah kerajaan ini kukuh sehingga tamat tempoh,” katanya.

Sebelum ini, PAS menafikan wujud gerakan daripada parti itu untuk menumbangkan Kerajaan Perpaduan di Perak bagi membolehkan Pilihan Raya Negeri (PRN) di negeri ini diadakan serentak dengan PRN di enam negeri lain. – BERNAMA


Pemilihan UMNO: Ahmad Zahid bersikap terbuka, sedia dicabar

PUTRAJAYA: Presiden UMNO, Datuk Seri Dr Ahmad Zahid Hamidi berkata, beliau terbuka untuk dicabar oleh sesiapa sahaja yang berhasrat untuk memegang jawatan nombor satu parti itu pada pemilihan parti akan datang.

Ahmad Zahid yang juga Timbalan Perdana Menteri dan Menteri Kemajuan Desa dan Wilayah berkata, ia bagi memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden.

Bercakap kepada pemberita selepas menghadiri Majlis Amanat Tahun Baharu 2023 Kementerian Kemajuan Desa dan Wilayah (KKDW), Ahmad Zahid berkata, terserah kepada perwakilan UMNO untuk membuat pilihan masing-masing sekali gus menentukan hala tuju parti bagi memastikan UMNO kekal relevan di pentas politik.

“Kuasa mutlak adalah kuasa perwakilan yang mewakili cawangan dan bahagian masing-masing di seluruh negara,” katanya ketika ditanya sama ada dua jawatan utama parti itu akan dipertandingkan dalam pemilihan akan datang, yang perlu diadakan tidak lebih enam bulan selepas Pilihan Raya Umum (PRU) diadakan.

Pada pemilihan yang diadakan pada 2018, Ahmad Zahid dipilih sebagai Presiden setelah menewaskan dua pencabarnya iaitu Khairy Jamaluddin dan Tengku Razaleigh Hamzah, dengan memperoleh 93 undi berbanding Khairy (51) dan Tengku Razaleigh (23).

“Dalam pemilihan sebelum ini (2018), saya dicabar dua ahli parti namun keputusan memihak kepada saya. Bukan riak, bukan sombong dan takbur tapi ini terbukti pada 2018,” katanya.

Ditanya sama ada parti itu akan menjemput mana-mana parti gabungan dalam Kerajaan Perpaduan untuk menghadiri Perhimpunan Agung UMNO (PAU2022) minggu depan, Ahmad Zahid berkata, UMNO mengambil pendirian untuk tidak berbuat demikian.

PAU2022 asalnya dijadualkan berlangsung pada 21 hingga 24 Disember lepas tetapi ditangguhkan kepada 11 hingga 14 Januari ini. – BERNAMA


Polis siasat Abdul Hadi berhubung kenyataan berbaur perkauman

KUALA LUMPUR: Polis Diraja Malaysia (PDRM) telah membuka kertas siasatan terhadap Presiden PAS Tan Sri Abdul Hadi Awang susulan kenyataannya yang mendakwa komuniti bukan Islam dan bukan Bumiputera adalah golongan paling banyak terbabit rasuah.

Ketua Komunikasi Korporat PDRM ACP A. Skandaguru berkata Abdul Hadi akan dipanggil ke Bukit Aman dalam masa terdekat dan siasatan dijalankan mengikut Seksyen 505 (C) Kanun Keseksaan kerana mengeluarkan kenyataan dengan niat mengapi-apikan mana-mana golongan dan Seksyen 233 Akta Komunikasi dan Multimedia kerana penggunaan tidak wajar kemudahan rangkaian atau perkhidmatan rangkaian.

“Siasatan terhadap Abdul Hadi dijalankan oleh Unit Siasatan Jenayah Terkelas, Jabatan Siasatan Jenayah Bukit Aman dan setakat ini sebanyak 28 laporan polis telah dibuat berhubung kenyataan berkenaan,” katanya dalam kenyataan di sini pada Ahad.

Beliau turut menasihatkan orang ramai agar tidak membuat spekulasi dan kenyataan yang boleh mengganggu siasatan polis.

“PDRM juga menyeru orang ramai untuk lebih prihatin terhadap isu-isu yang menyentuh sensitiviti agama dan kaum yang boleh menggugat keharmonian masyarakat. Tindakan tegas akan diambil terhadap mana-mana pihak yang menjejaskan ketenteraman awam dan keselamatan negara,” katanya. – BERNAMA


Ibu kandung, ayah tiri sanggup eksploitasi seks anak perempuan OKU

BUTTERWORTH: Sepasang suami isteri mengaku tidak bersalah di Mahkamah Sesyen Butterwoth hari ini atas pertuduhan memperdagangkan anak perempuan mereka yang juga orang kelainan upaya (OKU) bagi tujuan eksploitasi seks pada Januari dan Februari  lalu.

Tertuduh yang merupakan ibu kandung mangsa, 40 tahun, bersama suaminya iaitu bapa tiri mangsa, 63 tahun membuat pengakuan tersebut selepas pertuduhan dibacakan di hadapan Hakim Noor Aini Yusof.

Mengikut pertuduhan, mereka didakwa telah memperdagangkan anak gadis mereka berusia 20 tahun lapan bulan bagi maksud eksploitasi seks.

Kesalahan itu dilakukan di sebuah rumah pangsa di Bukit Mertajam, Pulau Pinang antara jam 6 petang hingga 10 malam pada Januari hingga 14 Februari lepas.

Sehubungan itu, tertuduh didakwa mengikut Seksyen 14 Akta Antipemerdagangan Orang dan Antipenyeludupan Migran 2007 (Akta 670) dibaca bersama Seksyen 34 Kanun Keseksaan yang membawa hukuman penjara seumur hidup, atau penjara tidak kurang lima tahun dan boleh juga disebat jika sabit kesalahan, lapor Sinar Harian.

Pendakwaan dikendalikan Timbalan Pendakwa Raya, Qatrin Nada Harun manakala kedua-dua tertuduh tidak diwakili peguam.

Meskipun tiada jaminan ditawarkan terhadap kedua-dua tertuduh, hakim masih membenarkan kedua-dua tertuduh diikat jamin RM15,000 seorang dengan masing-masing seorang penjamin.

Pada masa sama, tertuduh perlu menyerahkan pasport kepada mahkamah dan melaporkan diri di balai polis berdekatan setiap bulan iaitu pada awal bulan sehingga kes selesai.

Kes akan disebut semula pada 20 April depan bagi serahan dokumen dan lantikan peguam.

Author

Diyana Rahip

View all posts

View all posts


ReDI pastikan agenda digitalisasi diperluas ke luar bandar – PM

BERA: Kerajaan akan memastikan agenda digitalisasi khususnya penggunaan e-dompet dalam kalangan pengguna dan peniaga diperluaskan ke kawasan luar bandar menerusi Inisiatif Pendigitalan Sektor Peruncitan (ReDI), kata Datuk Seri Ismail Sabri Yaakob.

Perdana Menteri berkata ReDI yang dipelopori Kementerian Perdagangan Dalam Negeri dan Hal Ehwal Pengguna (KPDNHEP) merupakan langkah proaktif yang tepat pada masanya dan turut disokong Bank Negara Malaysia dalam mewujudkan masyarakat digital yang inklusif.

Beliau berkata pada masa ini, terdapat jurang yang besar dalam pembayaran tanpa tunai antara kawasan bandar dan luar bandar, sedangkan kerajaan berhasrat masyarakat di luar bandar juga tidak terpinggir daripada arus kepesatan ekonomi digital.

“Kerajaan akan terus memastikan agenda digitalisasi menjadi tumpuan utama di semua peringkat termasuklah memperluas kaedah pembayaran secara elektronik ke seluruh pelosok negara.

“Melalui usaha ini, kerajaan yakin peralihan kepada kaedah pembayaran elektronik seperti penggunaan e-dompet bukan sahaja mudah, cepat dan selamat tetapi juga membantu peniaga mengurus perniagaan mereka dengan lebih baik dan efisien,” katanya.

Ismail Sabri berkata demikian semasa berucap melancarkan Program ReDI Peringkat Kebangsaan dan Penjenamaan Semula Program Jualan Murah Keluarga Malaysia (JMKM) di Dataran Kerayong di sini hari ini.

Turut hadir Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi, Ketua Pengarah Perkhidmatan Awam Datuk Seri Mohd Shafiq Abdullah, Ketua Setiausaha KPDNHEP Datuk Azman Mohd Yusof serta Pengerusi Jawatankuasa Kerja Raya, Pengangkutan dan Kesihatan Pahang Datuk Seri Norolazali Sulaiman.

Bagi menggalakkan pembayaran tanpa tunai, Perdana Menteri berkata kerajaan menawarkan inisiatif e-baucar Program Jualan Malaysia dengan peruntukan RM2 juta mulai 30 Ogos hingga 31 Dis ini, yang boleh dimuat turun melalui aplikasi MySales Tracker KPDNHEP.

Khusus untuk Parlimen Bera, Ismail Sabri memaklumkan insentif e-dompet sebanyak RM20 disediakan kepada 1,000 orang selain e-dompet RM100 bagi 1,500 kumpulan sasar terpilih daripada setiap Dewan Undangan Negeri (DUN) di bawah Parlimen itu.

Dalam ucapannya, Ismail Sabri juga berkata kesedaran masyarakat dalam berurus niaga dan mendapatkan sesuatu perkhidmatan secara dalam talian adalah hikmah di sebalik pandemik COVID-19.

“Kini, berurus niaga secara dalam talian menjadi norma baharu, bahkan pembayaran tanpa tunai yang menjadi pemangkin ekonomi digital negara, diunjur menyumbang 25 peratus kepada Keluaran Dalam Negara Kasar (KDNK) menjelang tahun 2025.

“Berdasarkan Payment Network Malaysia (PayNet) Digital Payment Insight Study 2022, peratusan rakyat Malaysia menggunakan wang tunai untuk tujuan pembayaran menurun 11 peratus kepada 78 peratus berbanding 89 peratus sebelum pandemik,” katanya.

Antara inisiatif dilaksana bagi menggalakkan pembayaran tanpa tunai melalui e-dompet ialah e-Pemula melibatkan peruntukan RM300 juta di bawah Bajet 2022, dan memanfaatkan sekitar dua juta belia seluruh negara, yang dilancarkan April lepas.

Pada majlis itu, Ismail Sabri yang juga Ahli Parlimen Bera turut mengumumkan sebuah pejabat pintar KPDNHEP yang pertama di Malaysia, lengkap dengan kemudahan digitalisasi terkini dan akan beroperasi di Bera mulai Januari depan. – BERNAMA


Beberapa jalan ditutup sempena perarakan Hari Wesak di Pulau Pinang

Ketua Polis Daerah Timur Laut, ACP Soffian Santong berkata, perarakan pada 7 malam itu akan bermula dan tamat di Jalan Burma iaitu berhadapan bangunan Persatuan Buddha Pulau Pinang membabitkan perjalanan sejauh lapan kilometer.

“Perarakan Hari Wesak itu melibatkan 30 pasukan membabitkan perarakan kereta berhias dan pelbagai lagi dengan anggaran penyertaan 200 orang dan kehadiran dijangka lebih 25,000 orang yang akan berada di kanan serta kiri jalan untuk melihat perarakan tersebut.

“Penutupan jalan akan dibuat secara berperingkat bermula 7 malam hingga 10 malam esok membabitkan Jalan Burma, Jalan Pangkor, Jalan Kelawai, Lorong Burma, Jalan Perak, Lebuhraya Peel, Jalan Macalister, Jalan Anson dan Lorong Madras,” katanya pada sidang akhbar, di sini, hari ini.

Beliau berkata, seramai 123 pegawai dan anggota polis terlibat dalam penugasan Hari Wesak esok terutama bagi menjaga lalu lintas di kawasan terlibat dan orang ramai dinasihatkan mematuhi arahan petugas ketika perarakan bagi mengelak perkara tidak diingini serta melancarkan pergerakan sepanjang perarakan itu.

Soffian berkata, orang ramai juga dinasihatkan agar merancang perjalanan masing-masing agar tidak terperangkap dalam kesesakan jalan raya manakala pengunjung yang hadir perarakan itu diminta tidak membawa barangan berharga bagi mengelak menjadi mangsa seluk saku atau ragut.

Hari Wesak disambut oleh penganut Buddha sebagai acara keagamaan dan penghormatan kepada kelahiran, pencerahan agung dan pemergian Siddharta Gautama Buddha.

Sementara itu, Soffian berkata, perarakan Pedati Perak sempena mini Thaipusam juga akan berlangsung esok iaitu bermula 6 petang dari Lebuh King, di sini hingga Kuil Air Terjun melibatkan perjalanan kira-kira 10 kilometer.

“Namun perarakan upacara keagamaan itu tidak melibatkan laluan yang sama dengan (perarakan) Hari Wesak yang juga berlangsung esok dan tiada penutupan jalan bagi Pedati Perak yang dijangka tiba 6 pagi keesokannya (6 Mei) kerana tidak melibatkan pengunjung yang ramai … hanya jawatankuasa (Pedati Perak) yang terlibat,” katanya.

Beliau berkata, Pedati Perak itu akan berhenti di dua lokasi sahaja iaitu di kuil di Lebuh Victoria dan di Jalan Datuk Keramat berbanding ketika Thaipusam melibatkan banyak lokasi dengan kehadiran ramai pengunjung.

“Seramai 10 pegawai dan anggota polis terlibat mengawal trafik sepanjang Pedati Perak itu bergerak dan orang ramai dinasihatkan memberi kerjasama kepada pihak polis demi memastikan kelancaran aliran trafik,” katanya. – BERNAMA


‘Jalan sini teruk ye’ – Permaisuri Agong tulis sendiri aduan penduduk Sabah

CYBERJAYA: Video tular mengenai Raja Permaisuri Agong Tunku Azizah Aminah Maimunah Iskandariah menulis sendiri aduan mengenai jalan rosak ketika lawatannya ke Sabah menerima pujian warga net.

Melalui sebuah video tular, Raja Permaisuri mendengar aduan daripada penduduk di situ lalu menulis sendiri di atas sebuah buku.

“Jap jap, saya tulis, jalan sini teruk ye?” kata Raja Permaisuri.

Malah, Raja Permaisuri Agong turut bersalaman dengan individu yang memberitahu masalah yang dihadapi oleh penduduk di kawasan itu.

Menjengah di ruangan komen, rata-rata netizen berharap aduan yang ditulis sendiri oleh Raja Permaisuri dapat memberi perubahan kepada jalan raya di Sabah.

“Lepasni JKR sana tak boleh tidur saja lah. Aku pun pening drive kat sana. Harap lepas ni jalan cantik untuk kemudahan rakyat sana,” komen netizen.

“Direct terus dekat Agong, wakil-wakil rakyat buat kerja kalian! Jangan ambil duit peruntukan masuk poket lepas tu dia tak buat kerja untuk rakyat. Padu rakyat Sabah,” luah netizen.

“Daulat Tuanku, terima kasih Tuanku kerana datang di Sabah Negeri di Bawah Bayu dengan satu lawatan semoga ada perubahan jalan di Sabah ini. Ampun Tuanku,” kongsi netizen.

Author

Nurul Ain Japri

View all posts

View all posts


Bukti Israel mengenai pangkalan Hamas di Hospital Al Shifa ‘tidak mengagumkan’, kata pakar

SEORANG pakar keselamatan menyifatkan hasil pencarian Israel untuk pangkalan Hamas di Hospital Al Shifa sebagai “tidak begitu mengagumkan”.

Penulis dan wartawan Israel Yossi Melman, yang pernah bekerja sebagai wartawan perisikan dan hal ehwal strategik, mempersoalkan sama ada serbuan di dalam hospital pada Rabu berbaloi.

Menulis di platform X, Melman bertanya: “Adakah ia berbaloi dengan jangkaan dan kerosakan imej antarabangsa [Israel]?”

Operasi ketenteraan itu menyusuli beberapa hari mengepung Al Shifa, kompleks kesihatan terbesar di Gaza, di mana beribu-ribu orang yang dipindahkan berlindung daripada pengeboman Israel.

Tentera Israel mendakwa terdapat rangkaian terowong di bawah Al Shifa, di mana Hamas menyimpan senjata, menahan tebusan dan mempunyai pangkalan operasi. Hamas dan pegawai hospital menafikan perkara ini.

“Malam ini kami menjalankan operasi yang disasarkan ke Hospital Al Shifa. Kami terus bergerak ke hadapan,” kata Mejar Jeneral Yaron Finkelman, ketua operasi ketenteraan Israel di Gaza, dalam catatan media sosial.

Pada Rabu, tentera Israel berkata, mereka menemui senjata dalam satu bangunan.

Sebuah video menunjukkan kira-kira sedozen senapang automatik AK-47, peluru, bom tangan, jaket pelindung dan lain-lain tentera peralatan yang dikatakan digunakan oleh Hamas.

Mereka berkata, kebanyakan barang itu berada dalam beg sandang di bahagian MRI hospital.

Bahan yang dipamerkan adalah lebih kurang persenjataan yang mencukupi untuk melengkapkan skuad sekitar 10 orang.

Hospital itu tidak mempunyai bekalan elektrik, air dan ubat-ubatan selama beberapa hari semasa pengepungan Israel. Sekurang-kurangnya 15 pesakit – termasuk enam bayi – telah meninggal dunia dalam beberapa hari kebelakangan ini, kata pegawai.

Tentera Israel juga mengeluarkan video yang menunjukkan askar membawa kotak yang dilabel sebagai makanan bayi dan bekalan perubatan.

Sebelum tentera Israel menyerbu Al Shifa, agensi PBB menganggarkan 2,300 pesakit, kakitangan dan orang awam yang dipindahkan berlindung di sana.

Pegawai kesihatan berkata, kakitangan dan pesakit ketakutan ketika tentera Israel bergerak melalui bangunan.

Rakyat Palestin dan kumpulan hak asasi manusia berkata, Israel telah membahayakan orang awam secara melulu ketika ia berusaha untuk menghapuskan pejuang Hamas. – The National

Author

Taufik Asmady Abdul Aziz

View all posts

View all posts


Henti salahkan Hannah, MSN perlu bertanggungjawab – Hamidin

KUALA LUMPUR: Ketua Kontinjen Malaysia ke Sukan Olimpik Paris 2024, Datuk Hamidin Mohd Amin meminta semua pihak berhenti menyalahkan Menteri Belia dan Sukan Hannah Yeoh atas kegagalan Malaysia mencapai sasaran pada Sukan SEA 2023 di Kemboja baru-baru ini.

Presiden Persatuan Bolasepak Malaysia (FAM) dan Timbalan Presiden Majlis Olimpik Malaysia (MOM) itu berkata, Hannah sudah bekerja keras walaupun baru dilantik sebagai menteri dan mempunyai tempoh yang singkat dalam menerajui persiapan kontinjen negara bagi temasya sukan dwitahunan itu.

Hamidin berkata, tumpuan juga perlu diberikan kepada Majlis Sukan Negara (MSN) bagi meningkatkan lagi prestasi atlet negara selepas Malaysia hanya mengumpul keseluruhan 34 berbanding 40 emas yang disasarkan.

“Beliau (Hannah) buat tugas yang baik sehingga hari ini, kita tidak boleh menyalahkannya, beliau baru enam bulan (jadi menteri). Beliau setiap hari jumpa dengan presiden persatuan sukan kebangsaan,” katanya ketika ditemui pemberita pada majlis menandatangani perjanjian penajaan antara Milo dan MOM di sini, hari ini.

“Di sini MSN perlu bertanggungjawab juga kerana mereka antara yang berkolaborasi dengan persatuan. Kami akan lihat kelemahan yang perlu diperbaiki menjelang Sukan SEA 2025 dan terutama Sukan SEA 2027 kerana kebanyakan dana datang dari MSN,” tambah beliau.

Kontinjen negara membawa pulang keseluruhan 34 pingat emas, 45 perak dan 97 gangsa di Kemboja, iaitu pencapaian yang sedikit lebih baik daripada kutipan 31 emas pada edisi 1995 di Chiang Mai, Thailand.

Namun berdasarkan kedudukan carta pingat, Malaysia menamatkan saingan di posisi terburuk apabila menduduki tempat ketujuh buat kali pertama dalam sejarah Sukan SEA selepas menghuni tangga keenam pada edisi di Hanoi, Vietnam tahun lepas.

Justeru, beberapa pihak mendesak Hannah membuat permohonan maaf susulan kegagalan di Kemboja, malah terdapat juga yang mempertikai kenyataan Ahli Parlimen Segambut itu bahawa ketidakstabilan politik menjejaskan prestasi barisan atlet negara.

Sementara itu, Hamidin gembira dengan komitmen ditunjukkan Milo yang terus konsisten memberi sumbangan kepada kemajuan sukan negara menerusi perjanjian penajaan hingga 2028 dengan dana akan disalurkan bagi persediaan menghadapi Sukan Olimpik dan Paralimpik Paris 2024.

Perjanjian itu ditandatangani Setiausaha Agung MOM, Datuk Mohd Nazifuddin Najib dan Pegawai Eksekutif Perniagaan Milo, Ng Su Yen disaksikan Ketua Pegawai Eksekutif Nestle (Malaysia) Berhad, Juan Aranols dan Hamidin.

Majlis itu turut diserikan dengan kehadiran bekas jaguh sukan dan atlet elit kebangsaan iaitu atlet wanita negara pertama beraksi di Sukan Olimpik, Annie Choong (olahraga); Tan Sri Dr M. Jegathesan (olahraga), Datuk Soh Chin Aun (bola sepak), Nurul Huda Abdullah (renang), Datuk Rashid Sidek (badminton), Ng Shu Wai (gimnastik artistik) dan ratu terjun negara Datuk Pandelela Rinong. – BERNAMA


Fahmi kesal Pemuda PN buat laporan polis berhubung MoU Kerajaan Perpaduan

KUALA LUMPUR: Menteri Komunikasi dan Digital, Fahmi Fadzil melahirkan rasa kesal terhadap laporan polis yang dibuat oleh Pemuda Perikatan Nasional (PN) berhubung Perjanjian Persefahaman Kerjasama antara pemimpin parti-parti dalam kerajaan.

Beliau turut menyifatkan tindakan itu sebagai biadab dan tidak menghormati keputusan Majlis Raja-Raja kerana mendakwa perjanjian yang diusahakan oleh Kerajaan Perpaduan sebagai satu ‘pakatan jahat.’

“Kita kena ingat Kerajaan Perpaduan ini ditubuhkan atas nasihat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“PAS dalam kerajaan sebelum ini pun pernah tunjuk sikap derhaka kepada Tuanku… jadi saya lihat memang Pemuda PN ini saya rasa terbawa-bawa dengan amalan dari dulu,” katanya kepada Bernama pada Program Jom Tonton Perlawanan Akhir Piala Dunia 2022 di Kompleks Sukan Ecopark, Pantai Dalam di sini malam tadi.

Ketua Penerangan PKR itu juga berkata, Kerajaan Perpaduan yang dibentuk bukanlah untuk memegang jawatan penting dalam kerajaan sebaliknya bagi menjamin kestabilan, menyelesaikan masalah rakyat dan memacu pertumbuhan ekonomi negara.

“Dari awal Perdana Menteri (Datuk Seri Anwar Ibrahim) telah menghulurkan salam persahabatan menjemput PN bersama-sama dalam (membentuk) kerajaan, memandangkan mereka masih enggan maka berkhidmatlah sebagai pembangkang dan setia kepada Tuanku.

“Saya rasa mereka perlu nilai balik perkara ini, hentikanlah menanam bibit-bibit pertikaian dan janganlah biadap,” katanya.

Terdahulu, dilaporkan Ketua Pemuda PN, Ahmad Fadhli Shaari membuat laporan polis berkenaan ‘pakatan jahat’ antara pemimpin parti-parti pemerintah berkaitan Perjanjian Persefahaman Kerjasama yang didakwa merosak dan memudaratkan demokrasi. – BERNAMA


Sabah mohon peruntukan tangani isu air 20 tahun

SHAH ALAM: Kerajaan negeri Sabah akan memohon peruntukan lebih besar membabitkan pembinaan empangan baharu, yang boleh menampung keperluan bekalan air di seluruh negeri itu, dalam tempoh 20 tahun akan datang.

Setiausaha Pakatan Harapan (PH) Sabah, Mustapha Sakmud berkata, pihaknya mahu isu bekalan air di Sabah diselesaikan segera biarpun memahami kekangan di peringkat tertinggi sejak menjadi sebahagian Kerajaan Perpaduan.

Katanya, beliau sudah mengadakan rundingan dengan Jabatan Air Negeri Sabah (JANS) supaya mempercepatkan projek Empangan Telibong 2, Tuaran berikutan empangan sedia ada tidak mampu menampung keperluan bekalan air negeri melebihi maksima.

“Isu air bukan hanya berlaku di Sepanggar, tetapi di seluruh Sabah. Kita tidak cukup sumber (air) daripada loji sedia ada.

“Seperti di Empangan Telibong 1, Tuaran dan Moyog di Penampang, kedua-dua ini beroperasi melebihi had kemampuan.

“Untuk tampung bekalan air tersedia, 20 tahun akan datang, kita juga perlukan sebuah empangan baharu, jadi kita akan meminta peruntukan lebih besar untuk tujuan itu dan saya fikir sedang dirancang kerajaan negeri,” katanya mengulas isu bekalan air di negeri itu.

Beliau yang juga Timbalan Menteri Sumber Manusia berkata demikian pada Majlis Iftar Ramadan Persatuan Pusat Bertauliah Sistem Latihan Dual Nasional (SLDN) dgn kerjasama Dunia Melayu Dunia Islam (DMDI) Putrajaya, di Pusat Konvensyen Shah Alam (SACC), di sini.

Yang turut hadir, Presiden Persatuan PB SLDN, Datuk Joyah Abd Rashid.

Ahli Parlimen Sepanggar itu turut menggesa kerajaan negeri supaya melaksanakan mekanisme catuan air berjadual supaya tidak berlaku kejadian ‘hit and run’.

“Jangan tunggu tangki air kosong, baru nak salur air. Ada yang mengadu, tak ada air, tiba-tiba ada air pula. Jadi, perlu ada sistem ‘monitoring’ level tangki pada tahap tertentu jika berada paras terendah, yang memerlukan untuk diisi dengan segera,” katanya.

Sementara itu, Timbalan Pengerusi MPN PKR Sabah itu mengakui tidak dapat melihat kekangan dihadapi kerajaan negeri dan JANS untuk membantu rakyat sebaik mungkin.

“Sebagai jemaah menteri, pimpinan negara, saya sudah nampak (isu sebenar), dulu masa (jadi) pembangkang, kita tak nampak apa yang berlaku, tapi bila dah jadi kerajaan, kita nampak kekangan dihadapi kerajaan negeri.

“Saya cuma mahu isu air di Sabah diselesai, dan kita bergerak ke depan dalam usaha ini,” katanya.

Author

Tun Puteh Wanti

View all posts

View all posts


Pasang bendera gergasi tanda sokong Palestin

GEORGE TOWN: Bendera Palestin bersaiz gergasi dilihat berkibaran di Flat Jalan Sungai di sini sejak semalam.

Difahamkan, bendera itu dihasilkan oleh sekumpulan penduduk di Flat Jalan Sungai dengan kerjasama ahli-ahli Pertubuhan Anak Muda Pulau Pinang.

Lapor Utusan, bendera gergasi Palestin sepanjang 15 meter itu dikibarkan sebagai tanda sokongan kepada perjuangan umat Islam Palestin yang berterusan dizalimi tentera Israel.

Pengerusi Pertubuhan Anak Muda Pulau Pinang, Muhammad Nayim Othuman Mydin berkata, mereka memasang bendera itu atas rasa tanggungjawab sebagai Muslim untuk menegakkan Islam dan membantu sesama umat.

”Program ini adalah cetusan idea seorang rakan dan kami memutuskan untuk menjalankan kutipan derma bagi menyiapkan sendiri bendera Palestin sepanjang 15 meter ini.

”Kami bersyukur kerana penduduk setempat turut menyambut baik hasrat ini dan mereka bersama-sama menyumbang masa serta tenaga bagi menjayakan program ini,” katanya pada Ahad.

Menurutnya, seramai 200 penduduk setempat terlibat memasang bendera gergasi itu di kawasan flat tersebut.

”Ini adalah isyarat kepada dunia luar bahawa kami menentang kezaliman tentera Israel terhadap penduduk di Palestin.

”Kami berdiri teguh bersama-sama perjuangan Palestin untuk mendapatkan hak mereka dan kami berharap keganasan ke atas mereka dihentikan segera,” kongsinya.

Sementara itu, Ahli Majlis Bandaraya Pulau Pinang (MBPP), Shafiz Rahim berkata, anak-anak muda di Pulau Pinang bersatu padu dan menentang keganasan tentera Israel terhadap rakyat Palestin.

”Perhimpunan, solat hajat untuk Palestin juga diadakan bagi menunjukkan kita berdiri teguh bersama rakyat Palestin yang dizalimi.

”Kutipan dana untuk Palestin turut dilancarkan dan kita harap rakyat negeri ini tanpa mengira agama dan kaum dapat bersama-sama menyokong perjuangan Palestin,” ujarnya.

Author

Diyana Rahip

View all posts

View all posts